
REPUBLIKA E SHQIPËRISË

GJYKATA E LARTË

KOLEGJI CIVIL
Nr. 11243-00631-00-2018 i Regj. Themeltar

Nr. 00-2026-417 i Vendimit (57) 
VENDIM 

NË EMËR TË REPUBLIKËS
Kolegji Civil i Gjykatës së Lartë i përbërë nga gjyqtarët:   

Artur KALAJA

Kryesues

Ervin PUPE


Anëtar

Enton DHIMITRI

Anëtar

Sot më datë 06.02.2026, mori në shqyrtim në dhomën e këshillimit çështjen gjyqësore me nr. 11243-00631-00-2018 regjistri, që iu përket:

Paditës/ i Kundërpaditur:
Krenar Asllani

I Paditur/ Kundërpaditës: 
Agro Biçaku


Mimoza Biçaku


Ndue Buraku


Bardha Buraku

Person i Tretë/ 
në Kundërpadi:
Shoqëria “Pelivani” SHPK


Shoqëria “Taçi Konstruksion Millenium” SHPK

Agjencia Shtetërore e Kadastrës, Drejtoria Vendore Durrës (Ish Zyra Vendore e Regjistrimit të Pasurive të Paluajtshme Durrës)

Zyra Përmbarimore Durrës

Shoqëria “Banka Intesa Sanpaolo” SHA

Miranda Koçi

Objekti i Padisë: 
Detyrimin e të paditurve të lirojnë dhe dorëzojnë apartamentet që mbajnë në mënyrë të paligjshme, konkretisht: Agron Biçaku, apartamentin 1+1, pasuria nr. 25/131+1-30, lagja nr. 1; Ndue Buraku, apartamenti 1+1, pasuria nr. 25/131+1-28.   
Baza Ligjore e Padisë: 
Neni 32 i Kodit të Procedurës Civile

Neni 296 i Kodit Civil
Objekti i Kundërpadisë 
të Ndue Buraku e 
Bardha Buraku:
Detyrimin e paditësit të kundërpaditur që të na njohë si pronar të ligjshëm të apartamentit 2+1 (i adaptuar që në vitin 2004), kohë kur e kemi blerë nga Shoqëria “Pelivani” SHPK, sipas kontratave ligjore si dhe ato hipotekore dhe kredinë bankare të Bankës Amerikane (sot Intesa Sanpaolo Bank), si dhe nëpërmjet parashkrimit fitues si pronarë të ligjshëm prej afro 11 vitesh, sipas kontratës nr. 3608, datë 06.10.2004 

Sigurimin e objektit të padisë, duke bërë bllokimin e pasurisë objekt gjykimi apartament banimi nr. 25/131+1-28, volumi 36, faqe 159, zona kadastrale nr. 8512 të regjistruar në kundërshtim e mashtrim të ligjit në emër të Krenar Asllani pranë Zyrës Vendore të Regjistrimit të Pasurive të Paluajtshme Durrës deri në përfundim të gjykimit.

Konstatimin e pavlefshmërisë absolute të certifikatës së pronësisë së pasurisë së sipërpërmendur në emër të paditësit të kundërpaditur Krenar Asllani, regjistruar me leje shfrytëzimi të falsifikuar, e deklaruar me vendimin nr. 96, datë 15.02.2007 të Gjykatës së Rrethit Gjyqësor Durrës.

Detyrimi e paditësit dhe personave të tretë të na njohë si posedues e pronarë të ligjshëm të apartamentit në fjalë prej gati 12 vjetësh.

Baza Ligjore e 

Kundërpadisë të Ndue 

Buraku e Bardha Buraku:
Nenet 16, 160 të Kodit të Procedurës Civile





Nenet  163, 168/1, 170 të Kodit Civil

Objekti i Kundëpadisë të 
Agron Biçaku e
Mimoza Biçaku:
Marrjen e masës së përkohshme, sigurimin e padisë duke bërë bllokimin e pasurisë nr. 25/131+1-30, volumi 36, faqe 161, në zonën kadastrale 8512 të regjistruar në emër të Krenar Rushit Asllani objekt gjykimi, pranë Zyrës Vendore të Regjistrimit të Pasurive të Paluajtshme Durrës, deri në përfundim të këtij gjykimi.

Detyrimin e paditësit të kundërpaditur Krenar Asllani, personat kundërpaditur, shoqëria “Pelivani” SHPK dhe Shoqëria “Taçi Construction Milenium” SHPK të njohë porositësin Agron Biçaku, si posedues të ligjshëm të apartamentit të ndodhur në Spitalin Kirurgjikale Durrës, godina gjashtë kate, kati i pestë, Apartamenti A4, me orientim nga lindja i përbërë nga 1+1 dhoma, plus ambiente ndihmëse, me sipërfaqe ndërtimi të përgjithshme 77,34 m2 sipas planimetrisë bashkëlidhur kontratës nr. 808 rep, datë 01.02.2005 nëpërmjet sipërmarrësit Shoqëria e Ndërtimit “Pelivani” SHPK dhe porositësit Agron Biçaku. 

Pushimin e cenimit të posedimit dhe mos përsëritjen e tij në të ardhmen.

Konstatimin e pavlefshmërisë absolute të certifikatë për vërtetim pronësie për pasurinë nr. 25/131+1-30. volumi 36, faqe 161, objekt gjykimi, regjistruar në Zyrën Vendore të Regjistrimit të Pasurive të Paluajtshme Durrës bazuar ne Leje Shfrytëzimi të falsifikuar e deklaruar me vendimin nr. 96, datë 15.02.2007 të Gjykatës Rrethit Gjyqësor Durrës. Kalimi i palëve në gjendjen e mëparshme.

Detyrimin e shoqërisë “Pelivani” SHPK të dorëzojë apartamentin e ndodhur pranë Spitalit Kirurgjik Durrës, godina 6 kate, kati i pestë, Apartamenti A4 me orientim nga lindja, i përbërë nga 1+1 dhoma. plus ambiente ndihmese me sipërfaqe ndërtimi të përgjithshëm 77.34 m2 sipas planimetrisë bashkëlidhur kontratës nr. 808 rep, datë 01.02.2005 ndërmjet Sipërmarrësit Shoqëria e ndërtimit “Pelivani” SHPK dhe porositësit Agron Biçaku.

Baza Ligjore e 

Kundërpadisë të Agron 

Biçaku e Mimoza Biçaku:
Nenet 32/a, 159, 160, 161, 202-208 të Kodit të Procedurës Civile

Nenet 92/a/b, 304-315, 850-876, 659-680, të Kodit Civil

KOLEGJI CIVIL I GJYKATËS SË LARTË

pasi dëgjoi relatimin e gjyqtarit Ervin Pupe dhe diskutoi çështjen në tërësi, në dhomë këshillimi,

VËREN:

I. Faktet e çështjes. 

1. Sipas akteve të administruara në dosje nga gjykatat e faktit, rezulton se, pala paditëse Krenar Asllanaj, me datë 23.10.2014 i janë drejtuar Gjykatës së Rrethit Gjyqësor Durrës, me kërkesë padinë me objekt e shkak ligjor, sikurse përmendet në pjesën hyrëse.

2. Të paditurit Agron Biçaku dhe Mimoza Biçaku, me datë 15.06.2015 i janë drejtuar Gjykatës së Rrethit Gjyqësor Durrës, me kundërpadinë me objekt e shkak ligjor, sikurse përmendet në pjesën hyrëse.

3. Të paditurit Ndue Buraku dhe Bardha Buraku, më datë 18.06.2015 i janë drejtuar Gjykatës së Rrethit Gjyqësor Durrës, me kundërpadinë me objekt e shkak ligjor, sikurse përmendet në pjesën hyrëse.

4. Sikurse ka rezultuar gjatë gjykimit në shkallë të parë dhe në apel, Këshilli i Rregullimit të Territorit i Bashkisë Durrës ka miratuar lejen e sheshit të ndërtimit për pronaren e truallit, znj.Miranda Koçi. Më pas, ndërmjet shoqërisë “Taçi Konstruksion Milenium” SHPK dhe pronares së truallit, znj. Miranda Koçi, është lidhur kontrata e shkëmbimit me kusht nr.2100/246, datë 01.07.2002, sipas së cilës pronarja vinte në dispozicion të shoqërisë një sipërfaqe prej 600 m² truall, kundrejt përfitimit të një sipërfaqeje ndërtimore prej 20% në ndërtesën gjashtë katesh që do të ndërtohej. 

5. Në vijim, shoqëria “Taçi Konstruksion Milenium” SHPK ka aplikuar pranë Këshillit të Rregullimit të Territorit të Bashkisë Durrës për pajisje me leje ndërtimi, e cila është miratuar me vendimin nr. 6, datë 25.04.2002, për ndërtimin e një objekti gjashtë katesh me dy seksione.
6. Për shkak të vështirësive financiare, shoqëria “Taçi Konstruksion Milenium” SHPK ka kërkuar bashkëpunimin e shoqërisë “Pelivani” SHPK për përfundimin e ndërtimit të pallatit gjashtë katesh, sipas lejes së dhënë. Ndërmjet dy shoqërive është lidhur kontrata e sipërmarrjes së ndërtimit nr. 3120/217, datë 16.05.2003, ku shoqëria “Taçi Konstruksion Milenium” SHPK ka vepruar në cilësinë e investitorit, ndërsa shoqëria “Pelivani” SHPK në cilësinë e sipërmarrësit. Investitori ka vënë në dispozicion të sipërmarrësit truallin prej 600 m² dhe shumën prej 875,000 USD, e cila do të lëvrohej sipas një grafiku të paracaktuar, ndërsa sipërmarrësi ka marrë përsipër kryerjen e punimeve për ndërtimin e pallatit.
7. Kontrata fillestare e sipërmarrjes është modifikuar më pas nëpërmjet aneks-kontratës datë 07.10.2004, aktmarrëveshjes noteriale datë 14.06.2005 dhe deklaratës noteriale datë 14.06.2005. Sipas këtyre modifikimeve, shoqërisë “Pelivani” SHPK i njihej e drejta për të lidhur kontrata porosie, shitjeje, sipërmarrjeje etj., për apartamentet e pallatit gjashtë katesh. Megjithatë, të gjitha këto akte noteriale, me të cilat është amenduar kontrata fillestare, janë konstatuar si absolutisht të pavlefshme dhe, në kuptim të ligjit, konsiderohen sikur nuk kanë ekzistuar kurrë.
8. Pavlefshmëria absolute e tyre është konstatuar me vendimin gjyqësor të formës së prerë nr. 1408, datë 12.05.2008, të Gjykatës së Rrethit Gjyqësor Durrës, e cila ka vendosur: “Pranimin e pjesshëm, të kërkesëpadisë së palës paditëse të kundër paditur Shoqëria “Taçi Konstruksion Millenium” SHPK. Konstatimin e pavlefshëm të aneks kontratës datë 07.10.2004, akt marrëveshjes noteriale datë 14.06.2005 dhe deklaratës noteriale datë 14.06.2005. Rrëzimin e pjesës tjetër të objektit të padisë si të pabazuar në prova dhe në ligj. Pranimin e kundërpadisë së palës së paditur kundërpaditëse. Konstatimin e pavlefshëm të aneks kontratës datë 07.10.2004, akt marrëveshjes noteriale datë 14.06.2005 dhe deklaratës noteriale datë 14.06.2005. Kthimin e palëve në gjendjen e mëparshme duke i kaluar në pronësi palës paditëse të kundër paditur apartamentet e pa shitura (sipërfaqen ndërtimore të pa shitur deri në momentin e gjykimit prej 1041,51 m2 nga të cilat 4 garazhe me sipërfaqe 102 m2 dhe 14 apartamente me sipërfaqe 939,51 m2) kundrejt detyrimit të saj t’i paguajë palës së paditur shumën prej 24.635.658 lekë. Marrjen e masës për sigurimin e padisë duke urdhëruar Zyrën Vendore të Regjistrimit të Pasurive të Paluajtshme Durrës të bllokojë shitjet e apartamenteve dhe garazheve të mbetura të pa shitura (sipas aktit të ekspertimit datë 01/11/2007 të ekspertes Luljeta Bocaj) nga ana e Shoqërisë “Pelivani” SHPK, deri në zgjidhjen përfundimtare të çështjes me vendim të formës së prerë. Shpenzimet gjyqësore lihen në ngarkim të palëve siç i kanë bërë.”.
9. Vendimi nr. 1408, datë 12.05.2008, i Gjykatës së Rrethit Gjyqësor Durrës është i formës së prerë, pasi është lënë në fuqi nga Gjykata e Apelit dhe nuk është pranuar rekursi nga Gjykata e Lartë.
10. Nëpërmjet kontratës noteriale nr. 808 rep, datë 01.02.2005, të lidhur ndërmjet Shoqërisë “Pelivani” SHPK, në cilësinë e sipërmarrësit, dhe Agron Biçaku, në cilësinë e porositësit, është formalizuar marrëdhënia kontraktore për ndërtimin e një apartamenti banimi.

11. Sipas kësaj kontrate, sipërmarrësi angazhohej të ndërtonte për llogari të porositësit një apartament tip 1+1 me aksesorë, me sipërfaqe ndërtimi të përgjithshme prej 77,34 m², i ndodhur në një godinë gjashtë katesh, në katin e pestë, apartamenti A4, me orientim nga lindja, kundrejt çmimit prej 48.108 lekë/m², ose 3.720.600 (tre milion e shtatëqind e njëzet mijë e gjashtëqind) lekë në total.

12. Rezulton se, me mandat arkëtimi nr. 8, datë 29.01.2005, provohet se Agron Biçaku ka paguar, për llogari të shoqërisë “Pelivani” SHPK, shumën prej 104.000 lekë, për shpenzime që lidhen me hipotekën, kontratën e ujit dhe kontratën e energjisë elektrike. Po kështu, me mandat arkëtimi nr. 27, datë 29.01.2005, provohet se Agron Biçaku ka paguar, për llogari të shoqërisë “Pelivani” SHPK, shumën prej 2.400.000 lekë, me përshkrimin “likuidim i pjesshëm i apartamentit të banimit, kati i pestë, Ap. A4”. Në vijim, me mandat arkëtimi nr. 37, datë 11.08.2005, provohet se Agron Biçaku ka paguar, për llogari të shoqërisë “Pelivani” SHPK, shumën prej 1.321.000 lekë, po me përshkrimin “likuidim i pjesshëm i apartamentit të banimit, kati i pestë, Ap. A4”.

13. Nga libreza e pagesës së ujit të pijshëm dhe kontrata përkatëse rezulton se Agron Biçaku ka lidhur, më datë 04.12.2006, kontratën nr. 1056538 me Ujësjellës Kanalizime Durrës. Po ashtu, nga libreza e pagesës së energjisë elektrike dhe kontrata nr. 49275 provohet se pagesat për energjinë elektrike janë kryer nga Agron Biçaku.
14. Rezulton se, një apartament është prenotuar edhe nga familja Buraku, fakt i provuar me kontratën noteriale të porosisë nr. 3608 rep dhe nr. 418 kol, datë 06.10.2004, të lidhur ndërmjet Shoqërisë “Pelivani” SHPK, në cilësinë e sipërmarrësit, z. Ndue Buraku, në cilësinë e porositësit. Sipas kësaj kontrate, sipërmarrësi angazhohej të ndërtonte për llogari të porositësit një apartament tip 1+1 me aksesorë, me sipërfaqe ndërtimi të përgjithshme prej 76  m², i ndodhur në një godinë gjashtë katesh, në katin e pestë, apartamenti A2, me orientim veri-lindje, kundrejt çmimit prej 380 eruo/m², ose 28.880 (njëzet e tetë mijë e tetëqind e tetëdhjetë) euro në total.

15. Në vijim, nëpërmjet kontratës së kredisë bankare nr. 2899/1117, datë 08.11.2005, të lidhur ndërmjet kredidhënësit Banka Amerikane e Shqipërisë SHA dhe kredimarrësve Bardha dhe Ndue Buraku, është akorduar një kredi në shumën prej 25.000 euro. 
16. Gjithashtu, me kontratën e hipotekës nr. 2900/1118, datë 08.11.2005, të lidhur ndërmjet hipotekuesit “Pelivani” SHPK dhe përfituesit Banka Amerikane e Shqipërisë SHA, është vendosur hipotekë mbi apartamentin me sipërfaqe 96,99 m², me nr. pasurie 25/131+1–26, në pronësi të shoqërisë “Pelivani” SHPK, fakt i provuar me certifikatën e pronësisë, datë 26.07.2005, e bashkëlidhur. Objekti i kësaj kontrate hipotekimi ka shërbyer për garantimin e përmbushjes së detyrimeve që rrjedhin nga kontrata e kredisë bankare nr. 2899/1117, datë 08.11.2005, e lidhur ndërmjet Bankës Amerikane e Shqipërisë SHA dhe Ndue e Bardha Buraku, në shumën prej 25.000 euro. 
17. Po ashtu, me kontratën noteriale të dorëzanisë nr. 2901/1119, datë 08.11.2005, të lidhur ndërmjet dorëzanësit “Pelivani” SHPK dhe përfituesit Banka Amerikane e Shqipërisë SHA, shoqëria “Pelivani” SHPK është angazhuar të garantojë shlyerjen e detyrimit që rrjedh nga kredia në shumën prej 25.000 euro, e akorduar nga banka në favor të Bardha dhe Ndue Buraku.
18. Rezulton se, me vendimin nr. 02, datë 07.04.2005, të Këshillit të Rregullimit të Territorit të Bashkisë Durrës, është dhënë leja e shfrytëzimit, përkatësisht e banimit, për godinën gjashtë katesh, e ndërtuar në bazë të lejes së ndërtimit nr. 06, datë 25.04.2002, të Këshillit të Rregullimit të Territorit të Bashkisë Durrës, në emër të shoqërisë “Taçi Konstruksion Milenium” SHPK. Me shkresën e datës 07.06.2005, Kryetari i Bashkisë Durrës i ka konfirmuar Zyrës Vendore të Regjistrimit të Pasurive të Paluajtshme Durrës përfundimin e punimeve për objektin gjashtë katesh me dy seksione, duke i përcjellë njëkohësisht kopjen e plotë të dokumentacionit përkatës. 
19. Në vijim, me anë të kontratës noteriale të shkëmbimit nr. 1211/1034, datë 04.08.2005, të lidhur ndërmjet shoqërisë “Pelivani” SHPK dhe Miranda Koçi, është realizuar shkëmbimi i truallit me sipërfaqe 600 m², në pronësi të Miranda Koçi, me pesë apartamente të ndodhura në godinën gjashtë katesh të ndërtuar mbi këtë truall.
20. Rezulton e provuar se, me vendimin e ndërmjetëm nr. 41, datë 08.06.2004, të Gjykatës së Rrethit Gjyqësor Durrës, ka vendosur: 

“Marrjen e masës për sigurimin e padisë duke bllokuar pranë Zyrës Vendore të Regjistrimit të Pasurive të Paluajtshme Durrës tjetërsimin e apartamenteve në pallatin 6 katesh të ndërtuar nga shoqëria e ndërtimit “Taci Konstruksion-Millenium” SHPK Krujë, në truallin prej 600 m2 të ndodhur në L. 1, Durrës si më poshtë: 1.një apartament 1+1 me sipërfaqe 71 m2 në katin e pestë në anën lindore të prapme të godinës; 2. një apartament 1+1 me sipërfaqe 71 m2, në katin e pestë në anën perëndimore; 3. një apartament 2+1 me sipërfaqe 96 m2 në katin e katërt në anën lindore pjesa ballore; 4. garazh nr. 3”.

21. Po kështu, në përfundim të gjykimit, me vendimin nr. 21, datë 10.01.2005, po kjo gjykatë, ka vendosur: 

“Pranimin e kërkesëpadisë së paditësit Krenar Asllani duke e detyruar palën e paditur shoqëria e ndërtimit “Taçi Konstruksion Milenium” të kalojë në pronësi të paditësit për shkak të detyrimit që i ka prej 96.000 dollarë, tre apartamente në objektin e ndërtuar në lagjen nr. 1 në Durrës në truallin e Miranda Koçi dhe të regjistruar në favor të palës së paditur si më poshtë: 1.Apartamenti nr. 2 shkalla 1, i përbërë nga 1+1 me sipërfaqe  71 m2 i ndodhur në katin e pestë në anën lindore të prapme të objektit; 2. Apartamenti nr. 2 shkalla 2, i përbërë nga 1+1 me sipërfaqe 71 m2 i ndodhur në katin e pestë në anën perëndimore të prapme të objektit; 3.Apartamenti nr. 1 shkalla 2, i përbërë nga 2+1 me sipërfaqe 114 m2 i ndodhur në katin e katërt në anën lindore pjesa ballore e objektit…”.
22. Ky vendim është lënë në fuqi me vendimin nr. 364, datë 07.07.2005 të Gjykatës së Apelit Durrës.
23. Zyra Përmbarimore Durrës, me urdhrin nr. 759 prot, datë 12.09.2005, ka urdhëruar Zyrën Vendore të Regjistrimit të Pasurive të Paluajtshme Durrës që të regjistrojë në emrin e Krenar Asllanit tre apartamente, të cilat më parë ishin të regjistruara në emër të shoqërisë “Taçi Konstruksion Milenium” SHPK, në përputhje me vendimin e formës së prerë të Gjykatës së Shkallës së Parë Durrës nr. 21, datë 10.01.2005. 

24. Rezulton se me certifikatën për vërtetim pronësie, pa numër, datë 19.09.2005, pronari Krenar Rushit Asllani figuron se ka rregjistruar pasurinë nr. 25/131+1-28, zona kadastrale nr.8512, volumi 36, faqe 159, apartament me sipërfaqe 75,93 m², i ndodhur në adresën “Nako Spiru”, Durrës. Bashkëlidhur kësaj certifikate janë kartela e pasurisë dhe harta treguese e regjistrimit (HTR).
25. Po ashtu, ekziston një certifikatë për vërtetim pronësie, pa numër dhe pa datë, në emër të shoqërisë “Pelivani” SHPK, për të njëjtën pasuri, nr. 25/131+1-28, zona kadastrale nr.8512, volumi 36, faqe 159, apartament me sipërfaqe 75,93 m², në adresën “Nako Spiru”, Durrës. Bashkëlidhur kësaj certifikate është kartela e pasurisë, në të cilën, në seksionin e pronësisë, është shënuar fillimisht “Pelivani”, më pas e fshirë, vijon shënimi “Taçi Konstruksion” dhe në fund, “Krenar Asllani”, me shënimin “vendim gjykate”.
26. Me certifikatën për vërtetim pronësie, pa numër, datë 19.09.2005, në emër të pronarit Krenar Rushit Asllani, është regjistruar gjithashtu pasuria nr. 25/131+1-30, Zona kadastrale nr.8512, volumi 36, faqe 161, apartament me sipërfaqe 77,34 m², i ndodhur në adresën “Nako Spiru”, Durrës. Edhe në këtë rast, certifikata shoqërohet me kartelën e pasurisë dhe HTR-në.
27. Ndërkohë, ekziston një certifikatë tjetër për vërtetim pronësie, pa numër dhe pa datë, në emër të shoqërisë “Pelivani” SHPK, për pasurinë nr. 25/131+1-30, zona kadastrale nr. 8512, volumi 36, faqe 161, apartament me sipërfaqe 77,34 m², në adresën “Nako Spiru”, Durrës. Bashkëlidhur kësaj certifikate është kartela e pasurisë, ku në seksionin e pronësisë është shënuar fillimisht “Pelivani” SHPK dhe më pas “Krenar Asllani”, me shënimin “vendim gjykate”.
28. Gjithashtu, rezulton edhe një certifikatë për vërtetim pronësie, pa numër dhe pa datë, në emër të shoqërisë “Pelivani” SHPK, për pasurinë nr. 25/131+1-28, zona kadastrale nr. 8512, volumi 36, faqe 159, apartament me sipërfaqe 75,93 m², në adresën “Nako Spiru”, Durrës, ku kartela e pasurisë pasqyron kalimin e pronësisë nga “Pelivani” SHPK të Krenar Asllani, mbi bazën e vendimit gjyqësor.
29. Në vijim, me shkresën e Zyrës Vendore të Regjistrimit të Pasurive të Paluajtshme Durrës nr. 378 prot, datë 05.09.2005, kjo zyrë sqaron se, “në zbatim të vendimit gjyqësor nr. 21, datë 10.01.2005, dhe të shkresës së përmbarimit nr. 744/17, janë bllokuar në favor të qytetarit Krenar Asllani dhe në ngarkim të shoqërisë ‘Taçi Konstruksion’ apartamentet si më poshtë: apartamenti me sipërfaqe 98,21 m² në katin e katërt, apartamenti me sipërfaqe 77,34 m² në katin e pestë dhe apartamenti me sipërfaqe 75,93 m² në katin e pestë.”. Në këto rrethana, vendimi gjyqësor i sipërcituar është ekzekutuar nga shërbimi përmbarimor dhe apartamentet përkatëse janë regjistruar në emër të gjyqfituesit Krenar Asllani.

30. Po kështu, rezulton se apartamentet e katit të pestë, të regjistruara në emër të Krenar Asllanit, posedohen faktikisht nga familjet Biçaku dhe Buraku në bazë të kontratave të porosisë. Për këtë arsye, paditësi Krenar Asllani i është drejtuar gjykatës me kërkesëpadinë për lirimin dhe dorëzimin e këtyre apartamenteve. 

31. Të paditurit Agron Biçaku e Mimoza Biçaku dhe Ndue Buraku e Bardha Buraku kanë paraqitur kundërpadi. Të parët ka kërkuar pushimin e cënimit të posedimit, ndërsa të paditurit kundërpaditës Buraku kanë kërkuar detyrimin e Krenar Asllanit për ta njohur atë si pronar me parashkrim fitues, në përputhje me nenin 168 të Kodit Civil.

32. Gjatë gjykimit të çështjes objekt gjykimi, paditësi Krenar Asllani për të mbështetur kërkimin e tij, ka pretenduar se:

(i) Ai është pronar i dy apartamenteve 1+1 me numrat e pasurisë 25/131+1-28 dhe 25/131+1-30, të cilat posedohen respektivisht nga të paditurit Bardha dhe Ndue Buraku, si dhe Mimoza dhe Agron Biçaku.

(ii) Krenar Asllani ka fituar pronësinë mbi këto dy apartamente, objekt i këtij gjykimi, bazuar në vendimin gjyqësor të formës së prerë nr. 21, datë 10.01.2005.

(iii) Të dy apartamentet janë regjistruar në Zyrën Vendore të Regjistrimit të Pasurive të Paluajtshme Durrës në emër të paditësit Krenar Asllani më datë 19.09.2005, dhe ai është pajisur me certifikata pronësie.

(iv) Paditësi është pronar jo-posedues i apartamenteve, ndërsa të paditurit janë posedues në mirëbesim. 

(v) Të paditurit janë posedues të paligjshëm të apartamenteve, pasi kontratat e porosisë që ata kanë lidhur me Shoqërinë “Pelivani” SHPK janë veprime juridike absolutisht të pavlefshme në kuptim të nenit 92/a të Kodit Civil, pasi bien ndesh me dispozita urdhëruese të ligjit.

(vi) Shoqëria “Pelivani” SHPK nuk kishte të drejtë të lidhte kontrata porosie, shitje ose veprime të ngjashme, pasi kjo e drejtë i përkiste vetëm shoqërisë “Taçi Konstruksion Milenium” SHPK, e vërtetuar me pikën 15 të kontratës nr. 3120/217, datë 16.05.2003, ku përcaktohet se: “pagesat si tatim fitimi, nga shitja, kolaudimi në fund të punimeve, kontrata energjie, për ujin, kontrata për hipotekimin etj., nuk merren përsipër nga sipërmarrësi, ato i përkasin investitorit”, pra shoqërisë “Taçi Konstruksion Milenium” SHPK, në emër të të cilës ishte miratuar leja e ndërtimit nr. 6, datë 25.04.2002. 

(vii) Pika 15 e kontratës fillestare është ndryshuar më pas me aneks-kontratën datë 07.10.2004, me aktmarrëveshjen noteriale datë 14.06.2005 dhe me deklaratën noteriale datë 14.06.2005, por të tre këto akte ndryshuese janë shpallur të pavlefshme me vendimin gjyqësor të formës së prerë nr. 1408, datë 12.05.2008, duke rikthyer në fuqi pikën 15 të kontratës nr. 3120/217, datë 16.05.2003.
(viii) Kontratat e porosisë që të paditurit kanë lidhur me shoqërinë “Pelivani” SHPK janë absolutisht të pavlefshme, pasi bazohen mbi tre aktet e mësipërme (kontratën datë 07.10.2004, aktmarrëveshjen noteriale datë 14.06.2005 dhe deklaratën noteriale datë 14.06.2005) të shpallura të pavlefshme me vendimin gjyqësor nr. 1408, datë 12.05.2008.
(ix) Pavlefshmëria absolute e kontratave të porosisë e bën nul veprimin juridik (kontratën e porosisë), duke bërë të paditurit posedues të paligjshëm dhe duke i legjitimuar si të paditur në këtë gjykim.

(x) Fakti që të paditurit nuk kanë ditur se shoqëria “Pelivani” SHPK nuk kishte të drejtë të lidhte kontrata porosie dhe shitje bën që ata të jenë posedues me mirëbesim, por nuk i bën posedues të ligjshëm. Të drejtat e të paditurve duhet të kërkohen ndaj shoqërisë “Pelivani” SHPK.

(xi) Vendimi penal nr. 96, datë 15.02.2007, nuk ka sjellë pasoja për Krenar Asllanin, pasi dokumentat e fitimit të pronësisë nga ai (kontrata e huasë dhe vendimi gjyqësor nr. 21, datë 10.01.2005) nuk janë shqyrtuar në atë gjykim. Ky vendim penal e ka konsideruar të paligjshëm regjistrimin e pallatit në Zyrën Vendore të Regjistrimit të Pasurive të Paluajtshme Durrës nga Llesh Taçi në vitin 2004, me arsyetimin se objekti ishte ende në fazën e karabinasë; megjithatë, më pas regjistrimi në Zyrën Vendore të Regjistrimit të Pasurive të Paluajtshme Durrës është bërë mbi bazën e vendimit gjyqësor nr. 1408, datë 12.05.2008 të Gjykatës së Rrethit Gjyqësor Durrës. 

(xii) Personi i tretë, shoqëria “Pelivani” SHPK, ka pretenduar se apartamentet që posedohen nga të paditurit nuk janë përcaktuar saktësisht në kontratën e huasë nr. 1816/584, datë 01.08.2002, të lidhur mes paditësit dhe shoqërisë “Taçi Konstruksion Milenium” SHPK. Ky pretendim nuk qëndron, pasi saktësimi i apartamenteve është bërë me aktmarrëveshjen noteriale datë 07.06.2003.

(xiii) Dy certifikatat e pronësisë që shoqëria “Pelivani” SHPK paraqiti për dy apartamentet objekt gjykimi, ku pronar i shënuar ishte “Pelivani” SHPK, janë të pavlefshme, pasi nuk përmbanin elementë thelbësorë, si data e lëshimit dhe numri i referencës. Sipas vendimit gjyqësor nr. 1408, datë 12.05.2008, shoqëria “Pelivani” SHPK nuk kishte të drejtë të regjistronte pallatin në emër të saj, pasi ky regjistrim ishte në kundërshtim me nenin 47 të Ligjit nr. 8405, datë 17.09.1998, “Për urbanistikën”.

(xiv) Pretendimi i personit të tretë, shoqëria “Pelivani” SHPK, sipas të cilit paditësi nuk ka kërkuar lirimin dhe dorëzimin e apartamenteve për dhjetë vite dhe është kujtuar vetëm pasi kanë kaluar këto vite, nuk qëndron. Gjatë gjithë këtyre viteve, mes shoqërisë “Pelivani” SHPK, shoqërisë “Taçi Konstruksion Milenium” SHPK dhe Krenar Asllanit, ka vazhduar një odise gjyqësore. Në vitin 2012 përfundoi gjykimi në Gjykatën e Lartë, por edhe pas kësaj, shoqëria “Pelivani” SHPK ka hapur paditë të reja kundër veprimeve përmbarimore dhe të tjera, të cilat më pas i ka pushuar.

33. Përkundrejt kërkimeve të palës paditëse të kundërpaditur, pala e paditur kundërpaditëse Agron Biçaku dhe Mimoza Biçaku, në prapësimet e tyre kanë kërkuar rrëzimin e padisë dhe pranimin e kundërpadisë së tyre, duke argumentuar se:

(i) Ne, të paditurit, jemi posedues të ligjshëm të apartamentit me sipërfaqe të përgjithshme 77,34 m², pasi kemi fituar posedimin në bazë të kontratës së sipërmarrjes nr. 808 rep, datë 01.02.2005, lidhur me shoqërinë e ndërtimit “Pelivani” SHPK.
(ii) Paditësit i mungon legjitimimi aktiv për t’u drejtuar gjykatës me padi rivendikimi, në kuptim të vendimit unifikues të Gjykatës së Lartë nr. 1/2009, pasi verifikimi i titullit të pronësisë së paditësit ka rëndësi thelbësore, dhe regjistrimi i pronës në Zyrën Vendore të Regjistrimit të Pasurive të Paluajtshme nuk përbën provë të pronësisë së paditësit.
(iii) Ne, të paditurit, nuk kemi qenë të thirrur në gjykimin e vendimit nr. 21 datë 10.01.2005; për rrjedhojë, ky vendim nuk mund të prodhojë pasoja ligjore ndaj nesh.
(iv) Apartamentet që janë përcaktuar si garanci në kontratën e huasë midis Krenar Asllanit dhe shoqërisë “Taçi Konstruksion Milenium” SHPK nuk përkojnë me apartamentet e të paditurve në katin e pestë, por ndodhen në katin e dytë dhe të tretë. Në aktmarrëveshjen noteriale nr. 1912/487, apartamentet e përcaktuara si garanci nuk përkojnë me apartamentet e të paditurve, por me një apartament 2+1 dhe ambientet ndihmëse me sipërfaqe 96 m². Edhe në vendimin gjyqësor nr. 21 datë 10.01.2005 nuk janë përcaktuar apartamentet e të paditurve, por dy apartamente me nga 120 m² secili, në total 240 m².
(v) Të paditurit, Mimoza dhe Agron Biçaku, janë posedues të ligjshëm të apartamentit, për të cilin kanë paguar shumën 3.720.600 lekë sipas kontratës së sipërmarrjes nr. 808 datë 01.02.2005; për pasojë, u mungon legjitimimi pasiv. Në këtë rast kemi të bëjmë me gjë të gjykuar (neni 451/a i Kodit të Procedurës Civile), pasi konflikti është zgjidhur me vendimin nr. 21, datë 10.01.2005 dhe vendimin nr. 1408 datë 12.05.2008.
(vi) Kërkojmë pushimin e çdo cenimi të posedimit tonë të ligjshëm nga paditësi Krenar Asllani, i cili ka regjistruar në mënyrë të paligjshme apartamentin tonë në Zyrën Vendore të Regjistrimit të Pasurive të Paluajtshme Durrës.
(vii) Kërkojmë detyrimin e shoqërisë “Pelivani” SHPK, si e paditur në kundërpadi, për të kryer shitjen dhe regjistrimin në Zyrën Vendore të Regjistrimit të Pasurive të Paluajtshme Durrës të apartamentit që zotërojmë ligjërisht (Ky kërkim nuk është pjesë e objektit të kundërpadisë dhe nuk është bërë shtesë sipas nenit 185 Kodit të Procedurës Civile-shënim i Gjykatës).

(viii) Posedimin e ligjshëm të apartamentit e provojmë me kontratën e porosisë nr. 808 datë 01.02.2005, me librezën për dritat dhe ujin, me kontratat e lidhura me Ujësjellësin dhe Elektrikun, si dhe me mandatet për arkëtimin e shumave të parave, etj.

(ix) Shoqëria “Pelivani” SHPK kishte të drejtë të lidhë kontrata porosie dhe kontrata shitjeje në momentin e kontraktimit me Biçakun (01.02.2005). Sipas pikës 15 të aneks-kontratës nr. 9470/1948 datë 07.10.2004, përcaktohet: “Pra, edhe regjistrimi në Zyrën Vendore të Regjistrimit të Pasurive të Paluajtshme Durrës do të bëhet në emër të shoqërisë “Pelivani” SHPK. Nga ky moment, shoqëria  “Taçi Konstruksion Milenium” SHPK zhvishet nga të gjitha të drejtat mbi këtë objekt.

(x) Kontrata e huasë lidhur midis shoqërisë “Taçi Konstruksion Milenium” SHPK dhe Krenar Asllanit është e simuluar. 

(xi) Shoqëria “Taçi Konstruksion Milenium” SHPK, me dokumenta të falsifikuara (provuar me vendimin penal nr. 96), ka regjistruar në Zyrën Vendore të Regjistrimit të Pasurive të Paluajtshme Durrës pallatin gjashtë katesh nr. 128, datë 24.07.2003.

(xii) Në aktmarrëveshjen nr. 5333, datë 14.06.2005, bërë midis shoqërisë “Taçi Konstruksion Milenium” SHPK dhe shoqërisë “Pelivani” SHPK, nuk është pasqyruar kontrata e Biçakut, pasi kësti i dytë dhe i fundit u pagua më pas, konkretisht me mandat arkëtimin nr. 37 datë 11.08.2005. Në të njëjtën aktmarrëveshje nr. 5333 datë 14.06.2005 është rënë dakord se: “Të gjitha kontratat dhe aktmarrëveshjet noteriale të hartuara në lidhje me këtë objekt që nga fillimi i punimeve dhe deri në këtë moment, bien nga fuqia që nga momenti i nënshkrimit të kësaj aktmarrëveshje dhe deklaratës noteriale të sipërpërmendur.”

(xiii) Zyra Vendore e Regjistrimit të Pasurive të Paluajtshme Durrës ka vepruar gabim duke pajisur me certifikatë të freskët pronësie paditësin Krenar Asllani, ndërkohë që me vendimin penal nr. 96, datë 15.02.2007 ishte urdhëruar fshirja e regjistrimit të pallatit gjashtëkatësh.

(xiv) Shoqëria “Pelivani” SHPK ka regjistruar pallatin gjashtë katesh më 28.07.2005, provuar me certifikatat e pronësisë të paraqitura në gjykim, dhe për rrjedhojë ka pasur dhe ka të drejtën e lidhjes së kontratave të porosisë dhe të tjetërsimit të apartamenteve të atij pallati.

34. Përkundrejt kërkimeve të palës paditëse të kundërpaditur, pala e paditur kundërpaditëse Ndue Buraku dhe Bardha Buraku, në prapësimet e tyre kanë kërkuar rrëzimin e padisë dhe pranimin e kundërpadisë së tyre, duke argumentuar se:

(i) Në bisedë me Llesh Taçin, ai më pohoi se Pëllumb Asllanin ia kishin dërguar ata të Bashkisë, dhe se kontrata e huasë ishte e sajuar si shpërblim për lejen e ndërtimit, pasi në të vërtetë nuk kishte marrë kurrë hua nga Pëllumb apo Krenar Asllani. Ai gjithashtu deklaroi se, për shkak të një vrasjeje të kryer nga i biri, kishte mbetur pa lekë dhe i kishte kërkuar shoqërisë “Pelivani” SHPK të ndërtonte dhe të shiste pallatin sipas lejes së dhënë në emrin e tij.

(ii) Një qytetar nga Berati mund të ketë 8 dollarë, por kurrsesi 80 mijë dollarë; paditësi nuk ka treguar burimin e kësaj pasurie, e cila nuk mund të grumbullohej në SHBA dhe as në Shqipëri. Sipas nenit 59 të Ligjit nr. 9920 për procedurat tatimore, për shumat mbi 300.000 lekë transaksioni duhet të bëhet përmes bankës, gjë që nuk është zbatuar në rastin e huasë së Krenar Asllanit.
(iii) Regjistrimi i godinës gjashtë katesh është bërë nga shoqëria “Taçi Konstruksion Milenium” SHPK, më 24.07.2003, kohë kur godina nuk ekzistonte. 

(iv) Vendimi nr. 759, datë 12.09.2005 për regjistrimin e pronës në emër të Krenar Asllanit dhe urdhri i ekzekutimit nr. 21, datë 10.01.2005 janë nxjerrë me prova të falsifikuara, dokumente të cilat janë asgjësuar me urdhër të prokurorit MK.
(v) Jemi posedues të ligjshëm të apartamentit prej 12 vitesh dhe, sipas nenit 168/1 të Kodit Civil, jemi pronar i atij sendi. Me shoqërinë “Pelivani” SHPK kam nënshkruar kontratën e porosisë nr. 3608/418, datë 06.10.2004, kundrejt çmimit 380 euro/m², ku kam paguar menjëherë shumën 10.000 euro, ndërsa për pjesën tjetër u dakordësuam që pagesa të bëhej me kredi bankare.

(vi) Për shkak se kredia që do merrja në shumën 22.000 euro nuk mund të garantohej me apartamentin që kisha prenotuar, u gjet zgjidhja që si garanci për bankën të vendosej hipotekë mbi një apartament më të madh me sipërfaqe 96,99 m². Gjatë këtyre viteve kam paguar rregullisht këstet e kredisë dhe kam adoptuar apartamentin nga 1+1 në 2+1, duke kryer punime shtesë në vlerën 6.000 euro; askush, as paditësi, nuk ka bërë kallëzim penal për punime të reja.
(vii) Duke qenë se e posedoj apartamentin qetësisht prej 12 vitesh, pa u shqetësuar nga askush, dhe në bazë të një veprimi juridik që nuk është i ndaluar nga ligji, siç është kontrata e porosisë, kërkojmë nga Gjykata të na njohin si pronar me parashkrim fitues.

35. Personi i tretë, Shoqëria “Pelivani” SHPK, gjatë gjykimit të çështjes, ka pretenduar se: 

(i) Familja Biçaku ka fituar posedimin e apartamentit më 01.02.2005, sipas kontratës së lidhur me shoqërinë “Pelivani” SHPK. Apartamenti i familjes Biçaku, sipas vendimit gjyqësor nr. 1408 të Gjykatës së Rrethit Durrës, është konsideruar si apartament i shitur, gjë që nuk është e vërtetë, pasi sipërfaqja e apartamenteve me kontratë porosie (675,96 m²) është mbledhur me sipërfaqen e apartamenteve të pa shitura (356,50 m²), duke dhënë një total prej 1.032,46 m².

(ii) Kontrata e huasë nr. 1816/584 datë 01.08.2002 midis Krenar Asllanit dhe shoqërisë “Taçi Konstruksion Milenium” SHPK nuk është lidhur për apartamentet objekt gjykimi, por për një sipërfaqe 120 m² në katin e tretë të banimit. Edhe kontrata e sipërmarrjes së ndërtimit nr. 1816/585, datë 01.08.2002 parashikonte 2 apartamente me nga 60 m² secili, ndërsa apartamentet e të paditurve Biçaku dhe Buraku kanë sipërfaqe 77,34 m² dhe ndodhen në katin e pestë, jo në katin e tretë.

(iii) Llesh Taçi ka falsifikuar dokumentet për regjistrimin e pallatit në Zyrën Vendore të Regjistrimit të Pasurive të Paluajtshme Durrës, për çka është shpallur fajtor. Bazuar mbi dokumentet e falsifikuara, Zyra Vendore e Regjistrimit të Pasurive të Paluajtshme Durrës ka pajisur paditësin Krenar Asllani me certifikatë pronësie datë 19.09.2005.

(iv) Krenar Asllani nuk është investitor i pallatit dhe nuk ka marrë pjesë në gjykimet midis shoqërisë “Taçi Konstruksion Milenium” SHPK dhe shoqërisë “Pelivani” SHPK.
(v) Sipas nenit 59 të Ligjit nr. 9920, datë 19.05.2008 për procedurat tatimore në Republikën e Shqipërisë, për transaksione me vlerë mbi 300.000 lekë, veprimet duhet të kryhen përmes bankës dhe jo me para në dorë.

36. Gjykata e Rrethit Gjyqësor Durrës, me vendimin nr. (11-2016-1844) 627, datë 21.04.2016, ka vendosur: 

“- Të rrëzojë si të pa bazuar në prova e në ligj kërkesëpadinë e paditësit Krenar Asllani me të paditur Agron e Mimoza Biçaku, si dhe Ndue e Bardha Buraku me objektin e shënuar në pjesën hyrëse të këtij vendimi gjyqësor. 

- Të pranojë pjesërisht kundërpadinë e kundërpaditësve Ndue e Bardha Buraku me të kundërpaditur Krenar Asllani me persona të tretë Shoqëria “Pelivani” SHPK, Zyra Përmbarimore Durrës, Miranda Koçi, Shoqëria “Taçi Konstruksion milenium” SHPK, Intesa San Paolo Bank, me objektin e shënuar në pjesën hyrëse të këtij vendimi. 

- Të detyrojë paditësin e kundërpaditur Krenar Asllani që të njohë pronar kundërpaditësat Ndue e Bardha Buraku mbi apartamentin e përbërë nga 1+1 dhoma, plus ambientet ndihmëse, me sipërfaqe ndërtimi të përgjithshme 77,34 m2, me nr. pasurie nr. 25/131+1-28,  volumi 36, faqe 159, zona kadastrale nr. 8512 të ndodhur pranë Spitalit Kirurgjik Durrës, godina gjashtë katesh, kati i pestë. 

-Të rrëzojë si të pa bazuar në prova e në ligj kundërpadinë e kundërpaditësve Ndue e Bardha Buraku për kërkimet e tjera. 

- Të pranojë pjesërisht kundërpadinë e kundërpaditësve Agron e Mimoza Biçaku me të kundërpaditur Krenar Asllani me persona të tretë Shoqëria “Pelivani” SHPK, Shoqëria “Taçi Konstruksion Milenium” SHPK. 

- Të detyrojë paditësin e kundërpaditur Krenar Asllani, që të njohë kundërpaditësat Agron  e Mimoza Biçaku si posedues të ligjshëm të apartamentit me nr. pasurie 25/131+1-30, volumi 36, faqe 161, zona kadastrale nr. 8512 të ndodhur pranë Spitalin Kirurgjik Durrës, godina gjashtë katesh, kati i pestë, apartamenti A4, me orientim nga lindja i përbërë nga 1+1 dhoma, plus ambientet ndihmëse, me sipërfaqe ndërtimi të përgjithshme 77,34 m2. 

- Pushimin e cenimit të posedimit dhe mos përsëritjen e tij në të ardhmen. 

- Të rrëzojë si të pa bazuar në prova e në ligj kundërpadinë e kundërpaditësve Agron e Mimoza Biçaku për kërkimet e tjera. 

- Të ligjërojë vendimin për sigurimin e objektit të kundërpadisë marrë me vendimin nr. 38, datë 25.03.2016. 

- Shpenzimet gjyqësore në masën 70% i ngarkohen paditësit Krenar Asllani dhe në masën 30 % u ngarkohen të paditurve kundrapaditës.”.
37. Gjykata e Rrethit Gjyqësor Durrës, në marrjen e këtij vendimi ka arsyetuar ndër të tjera sa më poshtë:

37.1. Sipas Vendimit Unifikues të Kolegjeve të Bashkuara të Gjykatës së Lartë nr. 1, datë 06.01.2009, për një padi rivendikimi, për legjitimimin e paditësit në ngritjen e padisë me objekt lirimin dhe dorëzimin e sendit, duhet të plotësohen dy kushte: (i) paditësi duhet të jetë pronar i sendit që kërkon të kthehet, dhe (ii) i padituri kundër të cilit drejtohet padia duhet të jetë posedues i paligjshëm ose mbajtës i sendit. Në këtë kontekst, padia ka për qëllim që pronari të marrë sendin që mbahet në mënyrë të paligjshme ose nga persona jo-pronarë. Posedues i paligjshëm quhet ai person që mban sendin, qoftë edhe përkohësisht, pa një shkak ligjor ose pasi shkaku juridik ka humbur fuqinë.
37.2. Në rastin konkret, Gjykata vlerëson se të paditurit nuk janë posedues të paligjshëm, pasi kanë fituar posedimin në bazë të kontratave të porosisë dhe kanë paguar vlerën e apartamenteve të prenotuara. Jurisprudenca shqiptare e konsideron kontratat e porosisë dhe të sipërmarrjes, të lidhura pas përfundimit të ndërtimit, si kontrata shitblerjeje, pavarësisht emërtimit. Këto kontrata quhen “kontrata porosie” ose “kontrata sipërmarrjeje” për shkak se apartamentet nuk ishin regjistruar në Zyrën Vendore të Regjistrimit të Pasurive të Paluajtshme Durrës nga ndërtuesi ose investitori dhe nuk mund të tjetërsoheshin. Në fakt, nuk bëhet fjalë për kontrata porosie ose sipërmarrjeje në kuptimin klasik, sepse ato do të ekzistonin vetëm në rast të ndërtimit sipas kërkesave specifike të porositësit. Në këtë rast, të paditurit kanë blerë apartamente të përfunduara që nuk ishin regjistruar, duke bërë të mundur vetëm lidhjen e kontratave të shitblerjes joformale.
37.3. Paditësi pretendoi se kontratat e porosisë të të paditurve rrjedhin nga aneks-kontrata, deklarata noteriale dhe aktmarrëveshje të shpallura të pavlefshme nga Gjykata me vendimin e formës së prerë nr. 1408, datë 12.05.2008. Gjykata e vlerëson këtë pretendim të pabazuar, për këto arsye:
-Së pari, kontratat e porosisë janë lidhur më parë se aktet që paditësi i konsideron të pavlefshme. Konkretisht, aneks-kontrata daton 07.10.2004, aktmarrëveshja noteriale dhe deklarata noteriale 14.06.2005, ndërsa kontratat e porosisë të të paditurve Buraku dhe Biçaku datojnë 06.10.2004 dhe 01.02.2005. Nga kjo rrjedh se kontratat e porosisë nuk mund të rrjedhin nga këto akte që nuk ekzistonin në kohën e lidhjes së kontratave, dhe nuk mund të konsiderohen të pavlefshme.
-Së dyti, kontratat e porosisë të të paditurve, lidhur midis porositësve dhe Shoqërisë “Pelivani” SHPK, bazohen në kontratën e sipërmarrjes së ndërtimit nr. 10446, datë 16.05.2003, lidhur midis investitorit “Taçi Konstruksion Milenium” SHPK dhe sipërmarrësit “Pelivani” SHPK. Në këtë kontratë përcaktohet se kontratat e shitjes do të lidhen vetëm me firmën e sipërmarrësit, duke i garantuar të dyja palëve të drejta të barabarta për lidhjen e kontratave të porosisë ose shitjes. Parashikime të ngjashme gjenden edhe në kontratën nr. 5831 rep, datë 04.07.2003.
-Së treti, investitori ka qenë në dijeni të kontratave të porosisë të lidhura nga “Pelivani” SHPK me familjet Buraku dhe Biçaku dhe nuk i ka kontestuar, përkundrazi, i ka njohur në aktmarrëveshje ku është përcaktuar detyrimi në shumën 24.635.658 lekë, e konfirmuar edhe në vendimin e formës së prerë nr. 1408, datë 12.05.2008 të Gjykatës së Rrethit Gjyqësor Durrës.
37.4. Nga kjo rrjedh se të paditurit Buraku dhe Biçaku janë posedues të ligjshëm të apartamenteve të tyre dhe nuk mund të konsiderohen të paditur në padinë e rivendikimit. Padia e rivendikimit e paditësit Krenar Asllani rrëzohet për mungesë legjitimimi pasiv, pasi të paditurit kanë fituar posedimin bazuar në kontratat e porosisë.
37.5. Në lidhje me titullin e pronësisë së paditësit, sipas vendimit unifikues nr. 1, datë 06.01.2009, prova e titullit ka rëndësi vendimtare në paditë për lirimin dhe dorëzimin e sendit. Paditësi ka fituar pronësinë mbi apartamentet përmes vendimit të formës së prerë nr. 21, datë 10.01.2005 të Gjykatës së Rrethit Gjyqësor Durrës, i cili është lënë në fuqi nga Gjykata e Apelit Durrës me vendimin nr. 364, datë 07.07.2005, dhe më pas është ekzekutuar nga Shërbimi i Përmbarimit.
37.6. Nga certifikatat e pronësisë rezulton se sipërfaqet e regjistruara janë më të mëdha se ato të përcaktuara në vendimin gjyqësor, duke treguar një parregullsi në zbatimin e vendimit nga Zyra Vendore e Regjistrimit të Pasurive të Paluajtshme Durrës. Gjithashtu, në kohën e fitimit të pronësisë nga paditësi, apartamentet ndodheshin në posedim të familjeve Buraku dhe Biçaku, duke penguar ushtrimin e plotë të të drejtave pronësore.
37.7. Sa i përket kundërpadisë së të paditurve Buraku, ajo pranohet në bazë të nenit 168/1 të Kodit Civil. Kontrata e porosisë është lidhur më 06.10.2004, ndërsa kërkesëpadia është paraqitur më 22.10.2014, duke kaluar mbi dhjetë vjet. Të paditurit kanë fituar pronësinë me mirëbesim dhe posedimin e pandërprerë mbi apartamentet, përfshirë edhe pagesën e plotë të vlerës së apartamenteve. Pjesa e kundërpadisë që kërkon njohjen e pronësisë mbi një dhomë të shtuar rrëzohet, pasi duhet të drejtohet tek ALUIZNI Durrës.
37.8. Kundërpadia e familjes Biçaku pranohet, pasi posedimi është i ligjshëm dhe vlera e apartamentit është likuiduar plotësisht. Paditësi nuk mund të rivendikojë apartamentin pa shpallur nul kontratën e porosisë. Për këtë arsye, Krenar Asllani duhet të njohë Agron dhe Mimoza Biçaku si posedues të ligjshëm të apartamentit nr. 25/131+1-30, sipërfaqe ndërtimi 77,34 m², me orientim nga lindja, pranë Spitalit Kirurgjik në Durrës, dhe të respektojë posedimin e tyre.
37.9. Gjykata duke u mbështetur në nenin 106 të Kodit të Procedurës Civile, duke marrë parasysh rrëzimin e kërkesëpadisë dhe disa pjesëve të kundërpadisë, shpenzimet gjyqësore ndahen midis palëve: 70% ngarkohen paditësit Krenar Asllani dhe 30% të paditurve kundërpaditës.
38. Kundër vendimit të shkallës së parë, ka paraqitur ankim pala paditëse e kundërpaditur Krenar Asllanaj, në Gjykatën e Apelit Durrës, duke parashtruar, ndër të tjera, këto shkaqe:

-Gjykata konkludon se të paditurit janë posedues të ligjshëm të apartamenteve objekt gjykimi. Megjithatë, në arsyetimin e këtij konkluzioni, Gjykata nuk rezulton bindëse; përkundrazi, ai është i konfuz, referon fakte shpesh kontradiktore me njëri-tjetrin, të cilat nuk përputhen me gjendjen faktike dhe bien ndesh me ligjin.

-Gjykata pranon se posedimi i të paditurve mbi apartamentet bazohet në kontratat e porosisë që ata kanë lidhur me një person të tretë, përmes shoqërisë “Pelivani” SHPK. Më tej, Gjykata shprehet se, sipas jurisprudencës tonë, kontratat e porosisë dhe të sipërmarrjes, të lidhura pasi ndërtimi kishte përfunduar, pavarësisht nga emërtimi, konsiderohen si kontrata shitjeje.

-Në rastin konkret, Gjykata thekson se nuk bëhet fjalë për kontrata porosie apo sipërmarrje, pasi të paditurit kanë paguar vlerën e plotë të apartamenteve të përfunduara më parë. Megjithatë, nuk mund të lidhej një kontratë shitjeje formale për shkak se pallati nuk ishte regjistruar në Zyrën Vendore të Regjistrimit të Pasurive të Paluajtshme Durrës.

-Gjatë gjykimit, si dhe në ankimin e depozituar më 04.05.2016, kemi argumentuar se kontratat e porosisë të datës 06.10.2004 lidhur me familjen Buraku dhe të datës 01.02.2005 lidhur me familjen Biçaku, të lidhura me shoqërinë “Pelivani” SHPK, janë absolutisht të pavlefshme. Kjo për faktin se shoqëria “Pelivani” SHPK nuk kishte të drejtë të lidhte kontrata porosie, sipërmarrjeje apo shitjeje për apartamentet e pallatit që po ndërtonte, duke u bazuar në kontratën e sipërmarrjes së ndërtimit të datës 16.05.2003, lidhur me shoqëria “Taçi Konstruksion Milenium” SHPK. Sipas nenit 47 të Ligjit nr. 8405, datë 17.09.1998 “Për Urbanistikën”, kjo e drejtë i përkiste vetëm investitorit, i cili në rastin konkret ishte shoqëria “Taçi Konstruksion Milenium” SHPK me administrator Llesh Taçi.
-Çështja është zgjidhur në mënyrë përfundimtare me vendimin e formës së prerë nr.1408, datë 12.05.2008. Duke lidhur kontrata porosie me të paditurit, firma “Pelivani” ka vepruar në kundërshtim me dispozitat ligjore dhe ka ushtruar kompetenca që nuk i përkisnin, gjë që i bën këto veprime juridike absolutisht të pavlefshme. Si rrjedhojë, të paditurit janë posedues të paligjshëm të këtyre apartamenteve.
-Gjykata gabon kur i konsideron kontratat e porosisë si kontrata shitjeje. Qëllimi i kontratës së shitjes është kalimi i të drejtës së pronësisë së pasurisë paluajtshme nga shitësi tek blerësi, gjë që realizohet në momentin e nënshkrimit të kontratës. Ndërsa në rastin konkret, me kontratat e porosisë që të paditurit lidhën me shoqërinë “Pelivani” SHPK, kjo e fundit mori përsipër dorëzimin e apartamenteve të përfunduara tek të paditurit sipas kushteve të përcaktuara në kontrata. Në kontrata parashikohej pagesa me këste të vlerës së apartamenteve, e cila në dosje është provuar se është bërë në dy këste nga të paditurit. Po ashtu, kontratat parashikonin se me pagesën e këstit të fundit do të lidhej edhe kontrata për kalimin e pronësisë.
-Gjykata, për të argumentuar se kemi të bëjmë me kontrata shitjeje dhe jo kontrata porosie, referon fakte të pavërteta kur shprehet se apartamentet kishin përfunduar në kohën e lidhjes së kontratave të porosisë. Në dosje nuk ekziston asnjë provë që të vërtetojë përfundimin e apartamenteve objekt gjykimi para lidhjes së kontratave të porosisë. E vetmja provë për përfundimin e pallatit është akti kolaudimit dhe leja e shfrytëzimit, e datës 07.06.2005, çka hedh poshtë konkluzionin e Gjykatës.

-Është pa kuptim dhe pa sens juridik arsyetimi i Gjykatës, sipas të cilit kontratat e porosisë të datës 06.10.2004 të të paditurve Ndue e Bardha Buraku dhe të datës 01.02.2005 të Agron Biçakut, të lidhura me shoqërinë “Pelivani” SHPK, janë të vlefshme vetëm sepse janë lidhur para aneks-kontratës së datës 07.10.2004, aktmarrëveshjes noteriale dhe deklaratës noteriale të datës 14.06.2005, të cilat janë shpallur absolutisht të pavlefshme me vendimin gjyqësor nr. 1408, datë 12.05.2008.

-Ne kemi argumentuar dhe sqaruar se kontratat e porosisë janë absolutisht të pavlefshme jo vetëm sepse bazohen në këto tre akte të shpallura të pavlefshme, por kryesisht për shkak se bien ndesh me një dispozitë urdhëruese të ligjit. 

-Shoqëria “Pelivani” SHPK nuk kishte të drejtë të lidhte kontrata porosie dhe shitjeje me persona të tjerë për apartamentet objekt gjykimi. Kjo del qartë nga përmbajtja dhe dispozitivi i vendimit të formës së prerë nr. 1408, datë 12.05.2008.

-Tre aktet e konstatuara absolutisht të pavlefshme, të cilat supozojnë se shoqëria “Pelivani” SHPK mund të lidhte kontrata porosie dhe shitjeje, bien në kundërshtim me dispozitën e urdhëruese të ligjit, konkretisht nenin 47 të Ligjit nr. 8405, datë 17.09.1998 “Për Urbanistikën”. Sipas këtij neni, e drejta për lidhjen e kontratave të porosisë dhe të shitjes për apartamentet e këtij pallati i përkiste ekskluzivisht investitorit, i cili në rastin konkret ishte shoqëria “Taci Konstruksion Milenium” SHPK. Për të njëjtën arsye, edhe kontratat e porosisë të lidhura nga shoqëria “Pelivani” SHPK me të paditurit janë absolutisht të pavlefshme.

-Në vendimin e Gjykatës, duke iu referuar vendimit unifikues nr. 1, datë 06.01.2009, shprehet se në një padi rivendikimi është thelbësore prova e titullit të pronësisë së paditësit. Gjykata përmend se paditësi Krenar Asllani ka fituar pronësinë mbi apartamentet objekt gjykimi me vendimin gjyqësor të formës së prerë nr. 21, datë 10.01.2005, por vëren se ndërsa në dispozitivin e vendimit përmendet se apartamentet kanë sipërfaqe 71 m², në certifikatat e pronësisë ato rezultojnë me 75,93 m² dhe 77,34 m², duke e konsideruar këtë një parregullsi.

-Në lidhje me këtë, duhet të theksojmë se dy apartamentet 1+1, të përshkruara në vendimin gjyqësor nr. 21, datë 10.01.2005, përkatësisht njëra në katin e pestë me orientim lindje dhe tjetra në katin e pestë me orientim perëndim, janë të njëjtat në vendosje, kati dhe pozicion me ato që pasqyrohen në certifikatat e pronësisë dhe që aktualisht posedohen nga të paditurit Bicaku dhe Buraku.

-Ndryshimi në sipërfaqen e apartamenteve ka ardhur si pasojë e faktit se pallati është regjistruar dy herë në Zyrën Vendore të Regjistrimit të Pasurive të Paluajtshme Durrës: fillimisht nga shoqëria “Taci Konstruksion Milenium” SHPK në vitin 2004 dhe më pas nga shoqëria “Pelivani” SHPK në vitin 2006. Në kuadër të këtyre regjistrimeve janë pasqyruar sipërfaqe të ndryshme për të njëjtat apartamente.
-Gjykata, në vendimin nr. 21, datë 10.01.2005, lidhur me përcaktimin e sipërfaqes së apartamenteve, është mbështetur në dokumentacionin e përcjellë nga Zyra Vendore e Regjistrimit të Pasurive të Paluajtshme Durrës, konkretisht në shkresën nr. 434, datë 27.12.2004. Vlerësojmë se kjo mospërputhje në të dhënat mbi sipërfaqen nuk cenon në asnjë mënyrë titullin e pronësisë së paditësit mbi apartamentet objekt gjykimi. Në thelb, bëhet fjalë për një pasaktësi me natyrë teknike, e cila, mund të sjellë pasoja vetëm në planin e marrëdhënieve detyrimore midis paditësit dhe personit të tretë, shoqërisë “Taci Konstruksion Milenium” SHPK, pa ndikuar në ekzistencën apo vlefshmërinë e të drejtës së pronësisë.
-Gjykata në vendimin e saj e konsideron si parregullsi faktin se, në kohën e fitimit të pronësisë nga paditësi, apartamentet kishin kaluar në posedim të paditurve. Ky konkluzion nuk është i bazuar për arsyet e mëposhtme:

(i) Nuk ka asnjë provë në dosje që të vërtetojë në mënyrë të saktë kur apartamentet i janë dorëzuar të paditurve. Fakti që kontratat e porosisë janë lidhur më datat 06.10.2004 dhe 01.02.2005 nuk nënkupton automatikisht se ato janë vendosur në posedim në ato data. Lidhja e kontratës së porosisë nuk krijon automatikisht posedimin mbi sendin; posedimi është zotërimi në fakt i sendit, pra momenti kur apartamentet janë dorëzuar realisht, për të cilin nuk ka asnjë provë të sakte.

(ii) Siç kemi argumentuar më parë, posedimi i të paditurve mbi apartamentet është i paligjshëm, pasi bazohet në veprime juridike (kontrata porosie) absolutisht të pavlefshme, siç është shpjeguar hollësisht më sipër.

- Nuk jemi dakord me konkluzionin në të cilin arrin Gjykata, sipas të cilit kundërpadia e paraqitur nga Fatbardha dhe Ndue Buraku për njohjen si pronarë të apartamentit që ata posedojnë duhet të pranohet si e bazuar në nenin 168/1 të Kodit Civil. Sipas Gjykatës, këta të paditur kanë fituar pronësinë e apartamentit me parashkrim fitues me titull. Ky konkluzion i Gjykatës është i pabazuar për arsyet e mëposhtme:
(i) Së pari, një nga kushtet thelbësore për fitimin e pronësisë në bazë të nenit 168/1 të Kodit Civil është ekzistenca e një veprimi juridik për kalimin e pronësisë, të lidhur ndërmjet pronarit të sendit dhe personit që e posedon atë. Në rastin konkret, një veprim i tillë juridik nuk ekziston. Gjykata i referohet kontratës së datës 06.10.2004, duke lënë të kuptohet se kjo përbën një veprim juridik për kalimin e pronësisë, ndërkohë që në fakt ajo është thjesht një kontratë porosie. 

-Me këtë kontratë nuk parashikohet kalimi i të drejtës së pronësisë në momentin e lidhjes së saj. Përkundrazi, pala e porositur merr përsipër ndërtimin e një apartamenti për llogari të porositësit, sipas kushteve të përcaktuara në kontratë, ndërsa pala porositëse detyrohet të paguajë vlerën e apartamentit. Në momentin e lidhjes së kontratës, apartamenti nuk ishte ende i përfunduar dhe as vlera e tij nuk ishte likuiduar plotësisht nga të paditurit Buraku, fakt i cili provohet nga dokumentacioni në dosje që tregon pagesën me këste në një periudhë të mëvonshme.
-Gjithashtu, duhet theksuar se veprimi juridik për kalimin e pronësisë duhet të lidhet domosdoshmërish me pronarin e sendit. Është e provuar se shoqëria “Pelivani” SHPK, e cila ka lidhur kontratën e porosisë me të paditurit, nuk ishte pronare e apartamentit në momentin e lidhjes së kontratës. Kjo jo vetëm për faktin se pallati nuk ishte ende i regjistruar në Zyrën Vendore të Regjistrimit të Pasurive të Paluajtshme Durrës, por edhe sepse kjo shoqëri nuk kishte cilësinë e investitorit, por vetëm atë të sipërmarrësit.
(ii) Së dyti, një tjetër kusht i domosdoshëm për fitimin e pronësisë në bazë të nenit 168/1 të Kodit Civil është posedimi i pandërprerë i sendit për një periudhë prej dhjetë vjetësh. Edhe pse të paditurit Buraku kanë lidhur kontratën e porosisë më datë 06.10.2004, nuk ekziston asnjë provë që të vërtetojë se ata janë vënë realisht në posedim të apartamentit pikërisht në këtë datë. Po ashtu, nuk ka asnjë provë që të tregojë se apartamenti ishte i përfunduar në momentin e lidhjes së kontratës së porosisë.
-Padia e ngritur nga Krenar Asllani është depozituar më datë 23.10.2014. Duke qenë se nuk dihet me saktësi momenti kur të paditurit janë vënë në posedim efektiv të apartamentit, nuk mund të arrihet në përfundimin se, në momentin e ngritjes së padisë, ishte përmbushur ose jo afati dhjetëvjeçar i posedimit të sendit.

- Së treti, në rastin konkret nuk plotësohet as kushti tjetër i domosdoshëm për fitimin e pronësisë në bazë të nenit 168/1 të Kodit Civil, sipas të cilit veprimi juridik për kalimin e pronësisë nuk duhet të jetë i ndaluar nga ligji. Siç është theksuar më sipër, në këtë rast nuk ekziston asnjë veprim juridik për kalimin e pronësisë. Edhe nëse do t’i referohemi kontratës së porosisë, është argumentuar se ajo përbën një veprim juridik absolutisht të pavlefshëm, pasi bie në kundërshtim me një dispozitë urdhëruese të ligjit, konkretisht me nenin 47 të Ligjit nr. 8405, datë 17.09.1998 “Për Urbanistikën”. Për rrjedhojë, një veprim juridik i tillë nuk mund të shërbejë si titull për fitimin e pronësisë me parashkrim fitues.

-Për të gjitha sa më sipër, e konsiderojmë vendimin e Gjykatës së shkallës së parë të padrejtë dhe të pabazuar si në prova ashtu edhe në ligj. Në këto kushte, kërkojmë ndryshimin e tij dhe pranimin e padisë.

39. Kundër vendimit të shkallës së parë, ka paraqitur ankim personi i tretë Zyra Vendore e Regjistrimit të Pasurive të Paluajtshme Durrës, në Gjykatën e Apelit Durrës, duke parashtruar, ndër të tjera, këto shkaqe:

-Gjykata e rrethit duhej të kërkonte statusin juridik aktual të pasurisë objekt gjykimi.
-Nuk duhej të thirrej si person i tretë në këtë gjykim.

40. Kundër ankimit të palës paditëse të kundërpaditur, pala e paditur kundërpaditëse, Ndue Buraku dhe Bardha Buraku, kanë paraqitur kundërankim, nëpërmjet të cilit kanë kërkuar lënien në fuqi të vendimit të Gjykatës së Shkallës së Parë, duke parashtruar, ndër të tjera, argumentet ligjore kundërshtuese si më poshtë:

-Ankimi i paraqitur nga Krenar Asllani është i pabazuar si në ligj ashtu edhe në prova të ligjshme.
-Padia e paditësit Krenar Asllani buron nga veprime juridike të kryera në kundërshtim me ligjin dhe në mashtrim të tij, duke e bërë atë të pambështetur juridikisht.
-Regjistrimi i pronës objekt gjykimi është kryer nga personi i tretë, shoqëria ndërtimore “Taçi Konstruksion Milenium” SHPK, më datë 24.07.2006, në një kohë kur godina ende nuk kishte filluar së ndërtuari.
-Në kundërshtim me pretendimet e paditësit, veprimet tona juridike janë të ligjshme dhe provojnë se jemi posedues dhe pronarë të ligjshëm të apartamentit objekt gjykimi.
-Posedimi im ka qenë i ligjshëm që nga momenti i dorëzimit të çelësave, në muajin tetor 2004, i pandërprerë dhe i ushtruar në mënyrë të qetë. Gjatë kësaj periudhe, prona është gëzuar dhe është përmirësuar përmes investimeve të konsiderueshme, të dobishme për jetesën e familjes.
-Në aspektin e fitimit të pronësisë me parashkrim fitues, plotësohen të gjitha kushtet e parashikuara nga ligji, si në aspektin formal ashtu edhe në atë material, përmes veprimeve juridike të ligjshme dhe një posedimi të pandërprerë që ka zgjatur për më shumë se dymbëdhjetë vjet.

41. Kundër ankimit të palës paditëse të kundërpaditur, pala e paditur kundërpaditëse Agron Biçaku dhe Mimoza Biçaku, kanë paraqitur kundërankim, nëpërmjet të cilit kanë kanë kërkuar lëninen në fuqi të vendimit të gjykatës së shkallës së parë, duke parashtruar ndër të tjera, këto argumente ligjore kundërshtuese:
-Ankuesi Krenar Asllani nuk është pronar i ligjshëm i apartamentit me nr. pasurie 25/131+1-30 dhe, për rrjedhojë, nuk legjitimohet aktivisht për paraqitjen e kërkesëpadisë.
-Vërtetimi i pronësisë i datës 19.09.2005, i depozituar si provë në gjykim, është lëshuar nga Zyra Vendore e Regjistrimit të Pasurive të Paluajtshme Durrës mbi bazën e akteve të falsifikuara.
-Kundërankimuesit Agron dhe Mimoza Biçaku janë posedues të ligjshëm të apartamentit, ndërsa pretendimi i ankimuesit se ata ndodhen në posedim të paligjshëm është i pabazuar si në ligj ashtu edhe në prova.
-Apartamenti që posedohet nga kundërankimuesit nuk ka qenë i përcaktuar për kalim në pronësi të ankimuesit sipas vendimit nr. 21, të cilit ai i referohet në mënyrë të pasaktë.
-Po ashtu, arsyetimi i ankimuesit se nuk ekzistojnë prova për momentin kur kundërankimuesit janë vënë në posedim faktik të apartamentit është i pabazuar dhe nuk mbështetet në prova konkrete.

42. Gjykata e Apelit Durrës, me vendimin nr. (10-2017-2854) 1073, datë 22.11.2017, ka vendosur: 

“- Ndryshimin e vendimit  nr. (11-2016-1844) 627, datë 21.04.2016 të Gjykatës së Rrethit Gjyqësor Durrës si më poshtë: 

- Pranimin e padisë të paditësit Krenar Asllanaj duke u detyruar të paditurit Agron Biçaku, Mimoza Biçaku, Ndue Buraku, Bardha Buraku të lirojnë e dorëzojnë apartamentet, konkretisht Agron Biçaku e Mimoza Biçaku apartamentin 1+1 me nr. pasurie 25/131+1-30, zona kadastrale nr. 8512 e ndodhur në Lagjen nr. 1, Durrës dhe Ndue Buraku e Bardha Buraku apartamentin 1+1, nr. pasurie 25/131+1-28, zona kadastrale nr. 8512, e ndodhur ne Lagjen nr. 1, Durrës. 

- Rrëzimin e kundërpadisë të kundërpaditësave, të paditurve Agron e Mimoza Biçaku dhe Ndue e Bardha Buraku si të pabazuar në prova e ligj. 

- Në bazë të nenit 311/1 të Kodit të Procedurës Civile, afati i ekzekutimit të këtij vendimi fillon jo më parë se 6 muaj nga dita që vendimi merr formë të prerë. 

- Shpenzimet gjyqësore ju ngarkohen të paditurve”.
43. Gjykata e Apelit Durrës, në marrjen e këtij vendimi ka arsyetuar ndër të tjera sa më poshtë vijon:
43.1. Gjykata e Apelit, pasi shqyrtoi vendimin e Gjykatës së Rrethit Gjyqësor, si dhe ankimet e paraqitura nga palët, çmon se qëndrimi i mbajtur nga gjykata e shkallës së parë është i gabuar, për shkak të zbatimit të pasaktë të ligjit material civil.

43.2. Nga shqyrtimi i akteve të çështjes rezulton se mosmarrëveshjet midis palëve ndërgjyqëse kanë lindur si pasojë e pretendimeve konkurruese për të drejta pronësie mbi pasuri të paluajtshme, konkretisht mbi dy apartamente të tipit 1+1, përkatësisht pasuria me nr.25/131+1-30 dhe pasuria me nr. 25/131+1-28, të ndodhura në Lagjen nr. 1, Durrës.

43.3. Paditësi Krenar Asllani, me padinë e paraqitur, ka kërkuar detyrimin e të paditurve/kundërpaditës të lirojnë dhe dorëzojnë apartamentet e sipërcituara, të cilat, sipas tij, mbahen në mënyrë të paligjshme. Ai ka pretenduar se është pronar i ligjshëm i këtyre pasurive, pronësinë e të cilave e ka fituar në një nga mënyrat e parashikuara nga ligji, konkretisht nëpërmjet vendimit gjyqësor nr. 21, datë 10.01.2005. Po ashtu, ka pretenduar se në vijim të këtij vendimi dhe pas regjistrimit të pasurive më datë 19.09.2005, është pajisur me certifikata pronësie të lëshuara nga Zyra Vendore e Regjistrimit të Pasurive të Paluajtshme Durrës.

43.4. Më tej, paditësi ka pretenduar se të paditurit/kundërpaditës nuk janë pronarë të këtyre apartamenteve dhe se, ndonëse mund të jenë posedues në mirëbesim, ata janë posedues të paligjshëm, për shkak se kontratat e porosisë që kanë lidhur me shoqërinë “Pelivani” SHPK përbëjnë veprime juridike absolutisht të pavlefshme në kuptim të nenit 92/a të Kodit Civil. Sipas paditësit, këto kontrata bien në kundërshtim me një dispozitë urdhëruese të ligjit dhe, për rrjedhojë, nuk mund të prodhojnë asnjë pasojë juridike të vlefshme.

43.5. Në mbështetje të pretendimeve të tij, paditësi Krenar Asllani ka paraqitur pranë Gjykatës së Rrethit një sërë aktesh shkresore me vlerë provuese, ndër të cilat: 

(i) Vendimin nr. 41, datë 08.06.2004, të Gjykatës së Rrethit Gjyqësor Durrës, me të cilin është vendosur: “Marrjen e masës për sigurimin e padisë duke bllokuar pranë Zyrës Vendore të Regjistrimit të Pasurive të Paluajtshme Durrës tjetërsimin e apartamenteve në pallatin 6 katesh të ndërtuar nga shoqëria e ndërtimit “Taci Konstruksion-Millenium” SHPK Krujë, në truallin prej 600 m2 të ndodhur në L. 1, Durrës si më poshtë: 1.një apartament 1+1 me sipërfaqe 71 m2 në katin e pestë në anën lindore të prapme të godinës; 2. një apartament 1+1 me sipërfaqe 71 m2, në katin e pestë në anën perëndimore; 3. një apartament 2+1 me sipërfaqe 96 m2 në katin e katërt në anën lindore pjesa ballore; 4. garazh nr. 3”
(ii) Vendimin nr. 21, datë 10.01.2005, të Gjykatës së Shkallës së Parë Durrës, me të cilin është vendosur: “Pranimi i kërkesëpadisë së paditësit Krenar Asllani dhe detyrimi i palës së paditur, shoqëria e ndërtimit “Taçi Konstruksion Milenium” SHPK, që, për shkak të detyrimit financiar ndaj paditësit në shumën prej 96.000 (nëntëdhjetë e gjashtë mijë) dollarësh amerikanë, t’i kalojë këtij të fundit në pronësi tre apartamente në objektin e ndërtuar në Lagjen nr. 1, Durrës, në truallin e Miranda Koçi, të regjistruara në favor të palës së paditur, si më poshtë: 1. Apartamenti nr. 2, shkalla 1, i përbërë nga 1+1 dhoma, me sipërfaqe 71 m², i ndodhur në katin e pestë, në anën lindore të prapme të objektit; 2. Apartamenti nr. 2, shkalla 2, i përbërë nga 1+1 dhoma, me sipërfaqe 71 m², i ndodhur në katin e pestë, në anën perëndimore të prapme të objektit; 3. Apartamenti nr. 1, shkalla 2, i përbërë nga 2+1 dhoma, me sipërfaqe 114 m², i ndodhur në katin e katërt, në anën lindore, pjesa ballore e objektit; …”. Ky vendim është lënë në fuqi nga Gjykata e Apelit Durrës me vendimin nr. 364, datë 07.07.2005. Në vijim, vendimi është vënë në ekzekutim nga organet përmbarimore dhe apartamentet objekt gjykimi janë regjistruar në emër të gjyqfituesit Krenar Asllani.
43.6. Me shkresën nr. 378 prot, datë 05.09.2005, Zyra Vendore e Regjistrimit të Pasurive të Paluajtshme Durrës ka sqaruar se, “në zbatim të vendimit gjyqësor nr. 21, datë 10.01.2005, si dhe të shkresës së përmbarimit nr. 744/17, janë bllokuar në favor të shtetasit Krenar Asllani dhe në ngarkim të shoqërisë ‘Taçi Konstruksion’ këto pasuri: një apartament me sipërfaqe 98,21 m², i ndodhur në katin e katërt; një apartament me sipërfaqe 77,34 m², i ndodhur në katin e pestë; si dhe një apartament me sipërfaqe 75,93 m², po në katin e pestë.”. Gjithashtu, në dosje ndodhen aktet e mëposhtme: 

(i) Certifikatë për vërtetim pronësie, pa numër, datë 19.09.2005, në emër të pronarit Krenar Rushit Asllani, për pasurinë nr. 25/131+1-28, zona kadastrale nr.  8512, volumi 36, faqe 159, apartament me sipërfaqe 75,93 m², i ndodhur në adresën “Nako Spiru”, Durrës. Kësaj certifikate i janë bashkëlidhur kartela e pasurisë dhe harta treguese e regjistrimit (HTR).

(ii) Certifikatë për vërtetim pronësie, pa numër dhe pa datë, në emër të shoqërisë “Pelivani” SHPK, për të njëjtën pasuri, nr. 25/131+1-28, zona kadastrale nr.  8512, volumi 36, faqe 159, apartament me sipërfaqe 75,93 m², i ndodhur në adresën “Nako Spiru”, Durrës. Bashkëlidhur kësaj certifikate ndodhet kartela e pasurisë, në të cilën, në seksionin e pronësisë, rezulton fillimisht e shënuar dhe më pas e fshirë shoqëria “Pelivani” SHPK; më poshtë është shënuar shoqëria “Taçi Konstruksion”, dhe në fund shtetasi Krenar Asllani, me shënimin përkatës “vendim gjykate”.

(iii) Vendimi nr. 1408, datë 12.05.2008, i Gjykatës së Rrethit Gjyqësor Durrës, me të cilin është vendosur pranimi i pjesshëm i kërkesëpadisë së paditësit (njëkohësisht i kundërpaditur) shoqëria “Taçi Konstruksion Milenium” SHPK, ndaj të paditurit (kundërpaditës) shoqëria tregtare “Pelivani” SHPK.
43.7. Me vendimin e sipërcituar, Gjykata e Rrethit ka konstatuar pavlefshmërinë absolute të aneks-kontratës datë 07.10.2004, të aktmarrëveshjes noteriale datë 14.06.2005, si dhe të deklaratës noteriale të po kësaj date. Po ashtu, gjykata ka vendosur kthimin e palëve në gjendjen e mëparshme, duke i kaluar në pronësi palës paditëse (njëkohësisht e kundërpaditur) apartamentet e pa shitura, përkatësisht sipërfaqen ndërtimore të pa shitur deri në momentin e gjykimit prej 1.041,51 m², nga të cilat 4 garazhe me sipërfaqe 102 m² dhe 14 apartamente me sipërfaqe 939,51 m², kundrejt detyrimit të kësaj pale për t’i paguar palës së paditur shumën prej 24.635.658 lekë. Vendimi nr. 1408, datë 12.05.2008, i Gjykatës së Rrethit Gjyqësor Durrës është i formës së prerë, pasi është lënë në fuqi nga Gjykata e Apelit dhe rekursi ndaj tij nuk është pranuar nga Gjykata e Lartë.

43.8. Nga ana e tyre, të paditurit (kundërpaditës) Ndue dhe Bardha Buraku, në padinë objekt gjykimi, kanë kërkuar: (i) njohjen e tyre si pronarë të ligjshëm të apartamentit 2+1 (të adaptuar që në vitin 2004), të blerë nga shoqëria “Pelivani” SHPK, si dhe fitimin e pronësisë nëpërmjet parashkrimit fitues, duke pretenduar posedim të pandërprerë prej 11 vitesh; (ii) konstatimin e pavlefshmërisë absolute të certifikatës së pronësisë të lëshuar në emër të paditësit (kundër të paditurit) Krenar Asllani.

43.9. Gjithashtu, të paditurit (kundërpaditës) Agron dhe Mimoza Biçaku kanë kërkuar: (i) njohjen e tyre si posedues të ligjshëm të apartamentit 1+1 me sipërfaqe 77,34 m², në bazë të kontratës së porosisë nr. 808 rep, datë 01.02.2005, të lidhur me shoqërinë “Pelivani” SHPK; (ii) konstatimin e pavlefshmërisë absolute të certifikatës për vërtetim pronësie për pasurinë nr.25/131+1-30, si dhe detyrimin e shoqërisë “Pelivani” SHPK për dorëzimin e apartamentit të sipërpërmendur. 

43.10. Edhe këto palë, në mbështetje të pretendimeve të tyre, i kanë paraqitur Gjykatës së Rrethit një sërë aktesh shkresore provuese, të cilat janë cituar dhe analizuar në mënyrë të detajuar në vendimin e gjykatës.

43.11. Për zgjidhjen e mosmarrëveshjes së lindur, Gjykata e Rrethit i është referuar vendimit Unifikues të Kolegjeve të Bashkuara të Gjykatës së Lartë nr. 1, datë 06.01.2009, sipas të cilit, në një padi me objekt rivendikimin e sendit: “Për t’u legjitimuar paditësi në ngritjen e padisë me objekt lirimin dhe dorëzimin e sendit (padia e rivendikimit), duhet të plotësohen dy kushte thelbësore: (i) paditësi duhet të jetë pronar i sendit për të cilin kërkon kthimin; dhe (ii) i padituri, kundër të cilit drejtohet padia, duhet të jetë posedues i paligjshëm ose mbajtës i sendit. Me padinë objekt gjykimi, pronari kërkon kthimin e sendit që mbahet në mënyrë të paligjshme ose ndodhet në posedim të personave që nuk janë pronarë të tij. Posedues i paligjshëm konsiderohet personi që mban sendin në posedimin e tij, qoftë edhe përkohësisht, pa pasur një shkak të ligjshëm, ose pasi shkaku juridik (kontrata, akti administrativ etj.) ka rënë nga fuqia”. Po ashtu, në këtë vendim unifikues theksohet se, “...në këtë lloj gjykimi, sqarimi i titullit të pronësisë ka një rëndësi themelore. Prova e titullit të pronësisë është element thelbësor në një proces me objekt lirimin dhe dorëzimin e sendit, pasi gjykata duhet, në radhë të parë, të procedojë me verifikimin dhe njohjen e titullit të pronësisë së paditësit...”.

43.12. Ashtu siç pranon edhe Gjykata e Rrethit, paditësi Krenar Asllani ka fituar pronësinë mbi apartamentet që ai rivendikon në këtë gjykim me vendim të formës së prerë nr. 21, datë 10.01.2005, të Gjykatës së Shkallës së Parë Durrës. Sipas këtij vendimi, në pronësi të paditësit kanë kaluar, ndër të tjera, dy apartamente 1+1 në katin e pestë, secili me sipërfaqe 71 m², të regjistruara në regjistrat e Zyrës Vendore të Regjistrimit të Pasurive të Paluajtshme Durrës, ku janë lëshuar dhe certifikatat përkatëse të pronësisë. Gjatë shqyrtimit të çështjes dhe verifikimit të titullit të pronësisë, ka rezultuar e provuar ekzistenca dhe vlefshmëria e titullit të pronësisë së paditësit mbi këto dy apartamente. Për këtë pjesë nuk është paraqitur asnjë kundërshti nga palët, duke konkluduar se paditësi është legjitim në kërkesën e tij.

43.13. Lidhur me kërkesën e paraqitur nga të paditurit (kundërpaditësit), Gjykata e Apelit vlerëson se kundërpadia e tyre, ndryshe nga sa ka konstatuar gjykata e rrethit, duhet rrëzuar si e pabazuar në prova dhe në ligj. Gjykata e rrethit, për të arsyetuar qëndrimin e saj mbi këtë çështje, ka referuar nenin 168/1 të Kodit Civil, sipas të cilit: “Personi që ka fituar me mirëbesim një send, në bazë të një veprimi juridik për kalimin e pronësisë dhe që nuk është i ndaluar nga ligji, bëhet pronar i këtij sendi, pas një posedimi të pandërprerë prej pesë vjetësh kur sendi është i luajtshëm dhe prej dhjetë vjetësh kur ai është i paluajtshëm.”

43.14. Nga lexim i qartë i kësaj dispozite, rezulton se pronësia e sendit të fituar me mirëbesim në bazë të një veprimi juridik të ligjshëm fitohet vetëm nëse sendi është poseduar nga personi për një periudhë të pandërprerë 10-vjeçare, për sendet e paluajtshme. 

43.15. Në rastin konkret, referuar dokumentacionit, rezulton se vetëm periudha e lidhjes së kontratës së porosisë nga bashkëshortët Buraku me shoqërinë “Pelivani” shpk (data 06.10.2004) deri në paraqitjen e padisë më 22.10.2014 është 10-vjeçare. Megjithatë, për sa i përket posedimit real të apartamentit nga të paditurit Buraku, nuk rezulton e provuar se ata kanë ushtruar posedimin e sendit për një periudhë 10-vjeçare, kërkesë kjo e domosdoshme sipas ligjit. Në këto kushte, nuk mund të konkludohet se janë fitues të pronësisë me parashkrim sipas nenit 168/1 të Kodit Civil.
43.16. Edhe gjatë shqyrtimit të çështjes në Gjykatën e Apelit, të paditurit, të cilët mbanin barrën e provës për të provuar elementin e kërkuar nga ligjvënësi, janë të thirrur të paraqesin prova shkresore për të vërtetuar posedimin e apartamentit për një periudhë 10-vjeçare. Megjithatë, nga ana e tyre nuk u provua ky fakt. Kështu, ndonëse në këtë rast ekzistojnë dy nga elementët e kërkuar nga ligjvënësi në nenin 168/1 të Kodit Civil, siç janë: (i) Fitimi i sendit me mirëbesim, dhe (ii) Fitimi i posedimit përmes kontratës së porosisë, mungon elementi i tretë, ai i posedimit të qetë dhe të pandërprerë për një periudhë 10-vjeçare. Për këtë arsye, nuk mund të arrihet në përfundimin se të paditurit kanë fituar pronësinë e apartamentit me parashkrim sipas nenit 168/1 të Kodit Civil.

43.17. Sa i përket kërkesës për njohje pronar të një dhome të adaptuar nga Ndue Buraku, vlerësohet se ajo me të drejtë nuk është pranuar nga gjykata e rrethit, pasi nuk mund të ligjërohet në rrugë gjyqësore një ndërtim i paligjshëm, por vetëm përmes procedurave të ALUIZNI-t. Po ashtu, lidhur me vendimin e gjykatës së rrethit mbi kundërpadinë e të paditurve Biçaku, Gjykata e Apelit konstaton se ai është i gabuar në pikëpamje ligjore.

43.18. Gjykata e rrethit arsyeton se të paditurit Mimoza dhe Agron Biçaku janë posedues të ligjshëm të apartamentit, duke u bazuar në kontratën e porosisë të lidhur midis tyre dhe shoqërisë “Pelivani” SHPK, dhe se paditësi nuk mund të kërkojë rivendikimin e sendit vetëm për faktin se kjo kontratë do të shpallej e nul. Megjithatë, gjatë shqyrtimit të çështjes është provuar se kontratat e porosisë të të paditurve burojnë nga aneks-kontrata, deklarata noteriale dhe aktmarrëveshje, të cilat me vendim gjyqësor të formës së prerë (shih Vendimin nr. 1408, datë 12.05.2008, të Gjykatës së Rrethit Gjyqësor Durrës) janë konstatuar të pavlefshme. Për rrjedhojë, edhe kontratat e porosisë që burojnë nga këto veprime juridike absolutisht të pavlefshme janë, 

43.19. Argumenti i gjykatës së rrethit sipas të cilit kontratat e porosisë nuk janë të pavlefshme, pasi janë lidhur më parë se aktet e konstatuara të pavlefshme me vendimin nr. 1408, datë 12.05.2008, dhe nuk burojnë nga këto akte, nuk qëndron. 

43.20. Pavarësisht momentit kur është bërë konstatimi nga gjykata, vetë konstatimi i pavlefshmërisë absolute të akteve do të thotë se ato kurrë nuk kanë prodhuar pasojë juridike, duke përfshirë këtu edhe kontratat e porosisë të lidhura midis të paditurve (k/paditës) dhe shoqërisë “Pelivani” SHPK.
43.21. Në përfundim, të paditurit Mimoza dhe Agron Biçaku konsiderohen si posedues të paligjshëm, pasi mbajnë sendin (apartamentin 1+1) në mënyrë të paligjshme. Shkaku juridik (kontrata e porosisë) ka rënë nga fuqia pas vendimit gjyqësor nr. 1408, datë 12.05.2008, i cili ka marrë formë të prerë.

43.22. Duke u bazuar në argumentet e mësipërme, vendimi i gjykatës së rrethit vlerësohet i pabazuar në prova dhe në ligj dhe, si i tillë, ka vend të ndryshohet duke pranuar kërkesëpadinë dhe rrëzuar kundërpadinë.

44. Kundër këtij vendimi, me datë 19.12.2017, pala e paditur kundërpaditëse Agron Biçaku dhe Mimoza Biçaku, me datë 20.12.2017, pala e paditur kundërpaditëse Ndue Buraku dhe Bardha Buraku dhe me datë 22.12.2017, personi i tretë shoqëria “Pelivani” SHPK, kanë ushtruar rekurs, në Gjykatën e Lartë.

44.1. Në rekursin e tyre, pala e paditur kundërpaditëse Agron Biçaku dhe Mimoza Biçaku, kanë parashtruar, ndër të tjera, këto shkaqe:

-Gjykata e Apelit Durrës, në shkelje flagrante të nenit 465 të Kodit të Procedurës Civile, gjatë zhvillimit të gjykimit ka drejtuar pyetje dhe ka kërkuar prova të reja pa marrë vendim për përsëritje të hetimit gjyqësor, duke mos garantuar zhvillimin e një hetimi të plotë dhe të gjithanshëm në përputhje me nenet 14 dhe 16 të Kodit të Procedurës Civile.
-Gjykata e Apelit nuk ka kryer analizë tërësore dhe objektive të provave (neni 126 dhe neni 310/11 i Kodit të Procedurës Civile), duke mos hetuar në mënyrë të duhur pretendimet mbi posedimin e apartamenteve nr. 25/131+1-30 me sipërfaqe 77,34 m² dhe nr. 25/131+1-28 me sipërfaqe 71 m², sipas vendimit nr. 21, datë 10.01.2005, dhe duke nxjerrë konkluzione të paqarta e të pabazuara.
-Gjykata e Apelit nuk ka kundërshtuar në mënyrë të arsyeshme legjitimin e paditësit Krenar Asllani në ngritjen e padisë për lirimin dhe dorëzimin e sendit, duke mos verifikuar plotësimin e kushteve të nenit 296 të Kodit Civil, si dhe nuk u ka dhënë përgjigje pretendimeve të të paditurve kundërpaditës lidhur me posedimin e ligjshëm sipas neneve 304–315 të Kodit Civil.
-Gjykata e Apelit nuk ka sqaruar rrethanat ligjore që lidhen me kundërpadinë për pavlefshmërinë absolute të regjistrimit të pasurisë dhe të certifikatës së pronësisë në emër të paditësit, në kundërshtim me nenin 92(a)(b) të Kodit Civil, duke e pranuar legjitimin e paditësit vetëm mbi bazën e certifikatës së pronësisë, pa marrë në konsideratë karakterin deklarativ të saj dhe posedimin afatgjatë nga pala e paditur.
-Gjykata e Apelit ka konsideruar vendimin nr. 21 si burim pronësie për sipërfaqen 77,34 m², ndërkohë që ai njeh pronësi vetëm për sipërfaqen 71 m², si dhe nuk ka shqyrtuar faktin që padia për lirimin dhe dorëzimin e sendit është ngritur pa ndjekur procedurat e ekzekutimit të këtij vendimi.
-Gjykata e Apelit ka njohur legjitimin e paditësit dhe vlefshmërinë e titullit të pronësisë pa u bazuar në prova konkrete dhe pa bërë individualizimin e pasurisë, duke mos vlerësuar provat shkresore të paraqitura nga pala kundërpaditëse, përfshirë kontratat dhe aktmarrëveshjet që tregojnë se apartamenti objekt gjykimi nuk përfshihej në marrëdhëniet juridike të paditësit.
-Gjykata nuk ka vlerësuar kundërpadinë për pavlefshmërinë absolute të certifikatës së Pronësisë të bazuar në Leje Shfrytëzimi të falsifikuar, të konstatuar me vendimin nr. 96, datë 15.02.2007 të Gjykatës së Rrethit Gjyqësor Durrës, duke e bërë vendimin të pabazuar dhe të paargumentuar.
-Gjykata e Apelit ka gabuar në vlerësimin e kontratës nr. 808, datë 01.02.2005, duke e konsideruar të pavlefshme mbi bazën e akteve të mëvonshme të shpallura të pavlefshme me vendimin nr. 1408, datë 12.05.2008, si dhe duke arsyetuar gabimisht mbi fuqinë provuese të kontratave noteriale, në kundërshtim me faktin e pagesës së çmimit dhe posedimit të apartamentit nga i padituri.
-Gjykata e Apelit nuk ka marrë parasysh se apartamenti objekt gjykimi, i shitur sipas kontratës nr. 808, nuk përfshihej në apartamentet e pa shitura sipas vendimit nr. 1408 dhe se kjo kontratë përbën në thelb kontratë shitjeje të realizuar, duke u bazuar në akte të krijuara pas lidhjes së saj që nuk kanë ekzistuar në momentin e lidhjes.
-Gjykata e Apelit nuk ka vlerësuar në mënyrë të plotë marrëdhëniet kontraktore dhe aktet që rregullojnë të drejtën e shitjes së apartamenteve, përfshirë kontratën e sipërmarrjes dhe akt-marrëveshjet përkatëse, si dhe rolin e shoqërisë “Pelivani” shpk si subjekt i vetëm i autorizuar për lidhjen e kontratave.

-Gjykata nuk ka marrë në konsideratë faktin se i padituri Agron Biçaku ka poseduar apartamentin për një periudhë të gjatë dhe se pasojat e vendimit nr. 1408, datë 12.05.2008, nuk mund të rëndojnë mbi të, pasi nuk ka qenë palë në atë gjykim dhe investitori ka qenë në dijeni të kontratës nr. 808 dhe nuk e ka kundërshtuar atë.
-Për sa më sipër, bazuar në nenin 485, shkronja “b” e Kodit të Procedurës Civile, kërkojmë: “Prishjen e vendimit të gjykatës së Apelit Durrës dhe lënien në fuqi të vendimit të gjykatës së rrethit gjyqësor Durrës”.

44.2. Në rekursin e tyre, pala e paditur kundërpaditëse Ndue Buraku dhe Bardha Buraku, kanë parashtruar, ndër të tjera, këto shkaqe:

(I) Zbatim i gabuar i ligjit material dhe formal, si edhe moszbatim dhe injorim i praktikës gjyqësore të njësuar të Kolegjeve të Bashkuara të Gjykatës së Lartë, konkretisht Vendimit Unifikues nr. 1, datë 06.01.2007, parashikuar në nenin 472, pika 1, germat “a” dhe “b”, të Kodit të Procedurës Civile:

-Gjykata e Apelit Durrës ka dhënë vendim në kundërshtim me ligjin, duke gabuar në interpretimin e tij në lidhje me shtrirjen kohore, origjinën dhe vlefshmërinë e titullit të pronësisë, si dhe pasojat juridike të veprimeve përkatëse.

-Gjykata është mbështetur në prova dhe veprime juridike të konsideruara më parë si të falsifikuara, duke zhvleftësuar provat që vërtetojnë ekzistencën e marrëdhënieve juridike të ligjshme dhe ndërlidhjen e tyre.

-Gjykata e Apelit ka injoruar konkluzionet e Gjykatës së Shkallës së Parë Durrës dhe Vendimin Unifikues nr. 1, datë 06.01.2009, sipas të cilit duhet të provohet fillimisht titulli i pronësisë dhe më pas të kërkohet lirimi dhe dorëzimi i sendit.

-Titulli i pronësisë i paditësit/kundërpaditur Krenar Asllanaj është përfituar mbi bazë dokumentacioni të falsifikuar dhe paraqet pasaktësi edhe për sa i përket sipërfaqes dhe identifikimit të pasurisë.

-Referuar kontratave përkatëse, bëhet fjalë për apartamente me sipërfaqe 60 m² secili në katin e tretë, ndërsa në vijim janë trajtuar si apartamente me sipërfaqe 71 m² dhe më pas 77 m² në katin e pestë, duke krijuar rritje të pajustifikuar të sipërfaqes.

-Gjykata e Apelit ka pranuar këtë ndryshim të sipërfaqes dhe pozicionit të pasurisë pa mbështetje ligjore dhe faktike, duke krijuar një situatë të paqartë dhe të pabazuar në prova.
-Gjykata ka injoruar vendimin penal nr. 96, datë 15.02.2007, lidhur me falsifikimin e dokumentacionit dhe pasojat mbi titujt e pronësisë, duke mbrojtur në mënyrë të pajustifikuar tituj të tillë.

-Gjykata nuk ka vlerësuar faktin që objekti ndërtimor është regjistruar mbi bazë dokumentacioni të falsifikuar dhe se nuk mund të ekzistojnë tituj pronësie të vlefshëm të shkëputur nga ky objekt.

-Gjykata ka anashkaluar faktin se ndërtimi është realizuar nga shoqëria “Pelivani” SHPK dhe nuk ka analizuar në mënyrë të plotë origjinën e pronësisë.

-Gjykata ka shpallur të pavlefshme veprimet juridike të kryera nga pala kundërpaditëse për fitimin e pronësisë, në kundërshtim me nenin 168/1 të Kodit Civil dhe provat e administruara.

-Gjykata e Apelit ka gabuar në vlerësimin e posedimit, duke mos marrë në konsideratë provat që tregojnë posedim të qetë dhe të pandërprerë për më shumë se 10 vjet.

(II) Shkeljet e rënda procedurale të kryera nga Gjykata e Apelit:

-Në ankimin e palës paditëse nuk janë evidentuar shkelje procedurale dhe nuk është përcaktuar qartë objekti i kërkimit, në kundërshtim me nenin 466 të Kodit të Procedurës Civile.

-Gjykata e Apelit ka rihapur hetimin gjyqësor dhe ka vepruar si gjykatë fakti pa vendim përkatës dhe pa kërkesë të palëve, në kundërshtim me nenet 456/2 dhe 459 të Kodit të Procedurës Civile.

-Janë administruar prova të reja në seancën përfundimtare pa vendim ndërmjetës dhe në mungesë të të paditurit, duke cenuar të drejtën e mbrojtjes dhe parimin e kontradiktoritetit.

-Janë pranuar prova të paraqitura nga bashkëshortja pa autorizim përfaqësimi, duke përbërë shkelje të rregullave procedurale.

-Gjykata ka vijuar gjykimin pavarësisht kërkesës për shtyrje të seancës për shkaqe shëndetësore të provuara, duke administruar prova pa i dhënë mundësi palës për t’u mbrojtur.

-Gjykata nuk ka vlerësuar në mënyrë të plotë provat mbi posedimin, përfshirë kontratat e furnizimit me energji elektrike, dokumentacionin e banimit dhe rrethanat faktike të jetesës familjare.

-Gjykata ka gabuar në llogaritjen dhe vlerësimin e afatit të posedimit 10-vjeçar, duke mos marrë në konsideratë ushtrimin e qetë dhe të pandërprerë të posedimit.

-Konstatohet pasaktësi në datën e regjistrimit të padisë, duke përbërë shkelje procedurale.

-Nga procesverbali rezulton kufizim i së drejtës së palës për t’u shprehur dhe për të paraqitur mbrojtjen e saj, duke krijuar perceptimin e një vendimi të paracaktuar.

-Mungesa e regjistrimit audio të seancës gjyqësore ngre dyshime mbi rregullsinë e procesit gjyqësor.

-Në këtë kuadër, sipas nenit 485, germa “b” të Kodit të Procedurës Civile, kërkojmë: “Prishjen e vendimit të gjykatës së Apelit Durrës dhe lënien në fuqi të vendimit të gjykatës së rrethit gjyqësor Durrës”.

44.3. Në rekursin e saj, personi i tretë, shoqëria “Pelivani” SHPK, ka parashtruar, ndër të tjera, këto shkaqe:
-Në vendim janë zbatuar në mënyrë të gabuar dispozitat ligjore dhe normat në fuqi, të detyrueshme për Gjykatën.

-Është shkelur neni 850 i Kodit Civil, pasi nuk është respektuar natyra e kontratës së sipërmarrjes, ku sipërmarrësi merr përsipër realizimin e veprës me mjetet dhe rrezikun e tij, ndërsa porositësi detyrohet ta pranojë kundrejt çmimit.

-Në zbatim të këtij neni, shoqëria “Taçi Konstruksion Milenium” SHPK ka qenë sipërmarrësi, ndërsa “Pelivani” SHPK nënkontraktore që ka kryer investimin kundrejt çmimit të përcaktuar, i cili është arkëtuar pjesërisht përmes kontratave të shitjes dhe porosisë.

-Kundërpaditësit Agron Bicaku, Mimoza Bicaku, Ndue dhe Bardha Buraku janë porositës të ligjshëm dhe kanë të drejtën të përfitojnë pasuritë sipas kontratave të lidhura.

-Gjykata, nëse do të zbatonte drejt ligjin, do të duhej të urdhëronte pranimin e pasurive të porositura dhe të konstatonte se paditësi Krenar Asllani ka krijuar vetëm një detyrim deklarativ, pa efekt ndaj të tretëve, si dhe ka vepruar në kundërshtim me nenet 863-864 të Kodit Civil duke regjistruar pasuri të papërfunduar.

-Në kundërshtim me nenin 691 të Kodit Civil, Gjykata i ka dhënë efekt ndaj të tretëve kontratës së huasë të paditësit, ndërkohë që kjo kontratë nuk prodhon pasoja ndaj investitorëve dhe shoqërisë “Pelivani” SHPK. Si veprim juridik i posaçëm, kontrata e porosisë dhe investimi konkret duhet të kenë përparësi ndaj kontratës së huasë.

-Gjykata e Apelit ka gabuar duke i konsideruar kontratat e kundërpaditësve si të pavlefshme dhe duke u mbështetur në mënyrë të gabuar në vendimin nr. 1408/2008, ndërkohë që pavlefshmëria e disa akteve paraprake nuk është analizuar në raport me pasojat konkrete të kontratave të porosisë.

-Vendimi bie ndesh me nenet 16 dhe 451/a të Kodit të Procedurës Civile, pasi nuk është bërë cilësim i saktë i fakteve dhe nuk janë respektuar vendimet e formës së prerë si bazë arsyetimi.

-Është kryer një hetim jo i plotë, në shkelje të nenit 14 të Kodit të Procedurës Civile, duke mos u vlerësuar prova thelbësore si: kontrata e sipërmarrjes së ndërtimit e datës 16.05.2003 dhe akt-marrëveshja noteriale e datës 19.01.2014, të cilat kanë fuqi të plotë provuese dhe sjellin pasoja juridike për fitimin e pronësisë.

-Vendimi është marrë në mënyrë arbitrare, pasi Gjykata, pasi ishte tërhequr në dhomën e këshillimit, është rikthyer për të kërkuar prova pa njoftuar palën, në kundërshtim me nenet 305 dhe 306 të Kodit të Procedurës Civile.

-Detyrimi i shoqërisë “Taçi Konstruksion Milenium” SHPK është konsideruar i krijuar në kundërshtim me nenet 421 dhe 422 të Kodit Civil, si dhe pa respektuar kërkesat formale të nenit 232 të Kodit të Procedurës Civile.

-Përfundimisht, sipas nenit 485, germa “b” të Kodit të Procedurës Civile, kërkojmë: “Prishjen e vendimit të gjykatës së Apelit Durrës dhe lënien në fuqi të vendimit të gjykatës së rrethit gjyqësor Durrës”.

45. Kundër rekursit të palës së paditur kundërpaditëse, Agron Biçaku dhe Mimoza Biçku, pala paditëse e kundërpaditur, Krenar Asllanaj, me datë 22.01.2018 ka paraqitur kundërrekursin e tij pranë Gjykatës së Lartë, nëpërmjet të cilit ka kërkuar lënien në fuqi të vendimit të Gjykatës së Apelit dhe mospranimin e rekursit, duke parashtruar, ndër të tjera, argumentet kundërshtuese si më poshtë:

-Të paditurit kanë vënë në diskutim legjitimitetin aktiv të paditësit, duke kundërshtuar titullin e pronësisë, por gjatë gjykimit është provuar se paditësi është pronar i ligjshëm i apartamentit objekt gjykimi.

-Paditësi ka lidhur kontratë me shoqërinë “Taçi Konstruksion Milenium” SHPK, e modifikuar me marrëveshje noteriale, sipas së cilës, në rast mos shlyerjeje të detyrimit, do të përfitonte apartamente në pronësi.

-Në zbatim të kësaj marrëveshjeje dhe vendimit gjyqësor nr. 21, datë 10.01.2005, të lënë në fuqi nga Gjykata e Apelit, paditësi ka fituar në pronësi tre apartamente, përfshirë dy apartamentet objekt gjykimi, të cilat janë regjistruar në emrin e tij dhe janë pajisur me certifikata pronësie.

-Ligjshmëria e fitimit të pronësisë është provuar me kontratën e huasë, aktet noteriale, vendimin gjyqësor dhe certifikatat e pronësisë, në përputhje me nenin 193 të Kodit Civil. Për rrjedhojë, paditësi ka legjitimitet të plotë për të ngritur padinë e rivendikimit ndaj poseduesve të paligjshëm.

-Pretendimi i të paditurve se apartamenti nuk është i individualizuar nuk qëndron, pasi individualizimi është bërë qartë në vendimin gjyqësor dhe në regjistrimin e pasurisë, duke përputhur apartamentin konkret me atë të poseduar nga të paditurit.

-Ndryshimi i sipërfaqes nga 71 m² në 77 m² nuk ndikon në thelbin e çështjes dhe lidhet me marrëdhëniet financiare ndërmjet paditësit dhe shoqërisë ndërtuese.

-Pretendimi për pavlefshmërinë e titullit të pronësisë, bazuar në vendimin penal nr. 96, datë 15.02.2007, është i pabazuar, pasi:

a) Çështja penale nuk lidhet me fitimin e pronësisë nga paditësi, i cili buron nga kontrata dhe vendimi civil;

b) Me vendimin nr. 1408, datë 13.05.2008, është pranuar e drejta e shoqërisë “Taçi Konstruksion Milenium” SHPK për të regjistruar objektin dhe për të kryer shitje, ndërsa veprimet e shoqërisë “Pelivani” SHPK janë konsideruar të pavlefshme.

-Pretendimi i të paditurve për fitimin e pronësisë me parashkrim sipas nenit 168/1 të Kodit Civil është i pabazuar, pasi:

(i) Mungon një veprim juridik i vlefshëm për kalimin e pronësisë; kontrata e porosisë e lidhur me shoqërinë “Pelivani” SHPK është absolutisht e pavlefshme;

(ii) Shoqëria “Pelivani” SHPK nuk ka pasur të drejtë të lidhë kontrata porosie apo shitjeje, pasi këto të drejta i përkisnin vetëm shoqërisë “Taçi Konstruksion Milenium” SHPK;

(iii) Aktet që i jepnin këto të drejta “Pelivani” SHPK janë shpallur absolutisht të pavlefshme me vendim gjyqësor, për shkak se bien ndesh me dispozita urdhëruese të ligjit;

(iv) Si pasojë, edhe kontrata e porosisë me të paditurin është absolutisht e pavlefshme dhe nuk prodhon pasoja juridike;

(v) Nuk provohet posedimi për një periudhë mbi 10 vjet, pasi mungon prova për momentin e fillimit të posedimit dhe marrjen faktike në dorëzim të apartamentit.

-Pretendimi se kontrata e porosisë mbështetet në kontratën e sipërmarrjes nuk qëndron, pasi kjo e fundit nuk i jepte të drejtë shoqërisë “Pelivani” SHPK të lidhte kontrata të tilla, ndërsa aktet që e parashikonin këtë të drejtë janë shpallur të pavlefshme.

-Pavlefshmëria absolute e këtyre akteve sjell pavlefshmërinë e çdo veprimi juridik të mëvonshëm të lidhur mbi to, përfshirë kontratën e porosisë.

-Pretendimi për “gjë të gjykuar” është i pabazuar, pasi padia për rivendikim është e ndryshme nga çështja e trajtuar në vendimin nr. 21, duke mos përmbushur kriteret e identitetit të objektit, palëve dhe bazës ligjore.

-Pretendimi mbi natyrën e kontratës nr. 808, datë 01.02.2005, nuk ndryshon përfundimin, pasi edhe nëse pagesa është kryer, mungesa e të drejtës së shoqërisë “Pelivani” SHPK për të lidhur kontrata e bën atë absolutisht të pavlefshme.

-Përfundimisht, kërkohet që rekursi i të paditurve Agron dhe Mimoza Biçaku të konsiderohet i pabazuar dhe të lihet në fuqi vendimi i Gjykatës së Apelit Durrës.

46. Kundër rekursit të palës së paditur kundërpaditëse Ndue Buraku dhe Bardha Buraku, pala paditëse e kundërpaditur Krenar Asllanaj, me datë 22.01.2018 ka paraqitur kudër rekursin e tij, në Gjykatën e Lartë, nëpërmjet të cilit ka kërkuar lënien në fuqi të vendimit të Gjykatës së Apelit dhe mospranimin e rekursit, duke parashtruar, ndër të tjera, argumentet kundërshtuese si më poshtë:

-E konsiderojmë vendimin e Gjykatës së Apelit të drejtë, të bazuar në ligj dhe në prova shkresore, ndërsa rekursin e paraqitur nga të paditurit kundërpaditës Ndue dhe Bardha Buraku e konsiderojmë të pambështetur në ligj.

-Rekursi i të paditurve përmban kryesisht pretendime të paqarta dhe të palidhura drejtpërdrejt me çështjen, ndaj trajtohen vetëm çështjet thelbësore.

-Pala e paditur pretendon se ka fituar pronësinë mbi apartamentin objekt gjykimi me parashkrim fitues sipas nenit 168/1 të Kodit Civil, por ky pretendim është i pabazuar.

-Sipas kësaj dispozite, fitimi i pronësisë kërkon ekzistencën kumulative të një veprimi juridik për kalimin e pronësisë, që nuk është i ndaluar nga ligji, dhe posedim të pandërprerë 10-vjeçar. 

-Në rastin konkret këto kushte nuk plotësohen: (i) Së pari, mungon një veprim juridik për kalimin e pronësisë, pasi kontrata e porosisë, datë 06.10.2004, e lidhur me shoqërinë “Pelivani” SHPK, nuk është kontratë tjetërsimi, por paraprin lidhjen e një kontrate të ardhshme shitjeje. (ii) Së dyti, edhe ky veprim juridik është i pavlefshëm, pasi shoqëria “Pelivani” SHPK nuk kishte të drejtë ligjore të lidhte kontrata për kalimin e pronësisë, duke e bërë kontratën absolutisht të pavlefshme. Si rrjedhojë, mungojnë kushtet themelore për fitimin e pronësisë me parashkrim fitues, çka është e mjaftueshme për rrëzimin e këtij pretendimi.

-Për më tepër, nuk provohet as posedimi i pandërprerë 10-vjeçar, pasi mungojnë prova për momentin e marrjes në dorëzim të apartamentit dhe përfundimin e ndërtimit në kohën e lidhjes së kontratës së porosisë. Edhe nëse do të provohej posedimi, ky kusht nuk është i mjaftueshëm pa plotësimin e kushteve të tjera ligjore.

-Pretendimi i të paditurve lidhur me kontratën e huas, datë 01.08.2002, është i pasaktë, pasi kjo kontratë nuk parashikon kalimin e pronësisë së apartamenteve, por vetëm vendosjen e tyre si garanci. Vetëm me akt-marrëveshjen datë 07.06.2003 është parashikuar detyrimi për kalimin në pronësi të apartamenteve në rast mosshlyerjeje të detyrimit.

-Në përfundim, kërkohet nga Gjykata e Lartë mospranimi i rekursit të të paditurve dhe lënia në fuqi e vendimit të Gjykatës së Apelit, me numër 10-2017-2854/1073, datë 22.11.2017.

47. Mbi bazën e kërkesës për pezullimin e ekzekutimit të vendimit të formës së prerë, të paraqitur nga pala e paditur kundërpaditëse, Ndue Buraku dhe Bardha Buraku, Kolegji Civil i Gjykatës së Lartë, me vendimin nr. 384, datë 09.08.2018, ka vendosur: 

“Pezullimin e ekzekutimit të vendimit nr. 10-2017-2854/1073, datë 22.11.2017 të gjykatës së apelit Durrës, i cili ka ndryshuar vendimin nr. 11-2016-1844/627, datë 21.04.2015 të gjykatës së rrethit gjyqësor Durrës.”.
48. Në vijim, mbi bazën e kërkesës për përshpejtimin e gjykimit të çështjes objekt shqyrtimi, të paraqitur më datë 06.10.2025 nga pala paditëse dhe kundërpaditur, Krenar Asllani, në përputhje me nenin 482, pika 4, të Kodit të Procedurës Civile, gjyqtari relator ka disponuar pranimin e kësaj kërkese dhe ka planifikuar periudhën kohore brenda së cilës duhet të caktohet data e gjykimit të çështjes.

49. Në përfundim, pala e paditur-kundërpaditëse në këtë gjykim, z. Agron Biçaku dhe znj. Mimoza Biçaku, i janë drejtuar Gjykatës së Lartë me aktin e titulluar “Parashtrime”, të protokolluar pranë kësaj gjykate me nr. 549 prot, datë 29.01.2026, nëpërmjet të cilit kanë paraqitur pretendimet e tyre lidhur me çështjen objekt gjykimi, duke mbështetur argumentet e parashtruara më parë në rekurs.
II. Vlerësimi i Kolegjit Civil të Gjykatës së Lartë.

50. Kolegji Civil i Gjykatës së Lartë (Kolegji), në analizë të vendimmarrjeve të gjykatave dhe referuar akteve që i janë nënshtruar hetimit gjyqësor, pa u ndalur në vlerësimin e tyre, çmon se rekursi i paraqitur nga pala paditëse përmban shkaqe nga ato të parashikuara në nenin 472 të Kodit të Procedurës Civile, të cilat e bëjnë të cenueshëm vendimin e Gjykatës së Apelit Tiranë e për pasojë ky vendim duhet të prishet dhe çështja të kthehet për rishqyrtim.


51. Nga shqyrtimi në tërësi i kësaj çështje, të akteve të ndodhura në dosjen gjyqësore e të administruara gjatë gjykimeve nga gjykatat e faktit, objektit dhe shkakut të padisë, pretendimeve të palëve, të vendimeve të gjykatave të faktit, si dhe shkaqeve të rekursit, Kolegji vlerëson se arsyetimi dhe përfundimi i arritur nga gjykata e apelit është rrjedhojë e zbatimit të gabuar të ligjit material dhe procedural, prandaj vendimi i kësaj gjykate duhet të prishet e çështja duhet të dërgohet për rishqyrtim pranë Gjykatës së Apelit të Juridiksionit të Përgjithshëm Tiranë, me tjetër trup gjykues. 

52. Kolegji, referuar akteve në dosje, konstaton se nga ana e Gjykatës së Apelit Tiranë nuk është garantuar kryerja e një procesi të rregullt ligjor, pasi nuk është kryer një hetim i plotë, i cili ka reflektuar në mos dhënie përgjigje çështjeve thelbësore, të cilat do të ndikonin në zgjidhjen e drejtë të mosmarrëveshjes objekt shqyrtimi. Kolegji vlerëson se Gjykata e Apelit ka gabuar, duke mos bërë një analizë tërësore dhe objektive të provave (neni 126 të K.P.Civile), si dhe nuk ka respektuar kërkesat e pikës 1 dhe 2 të nenit 310/II të Kodit të Procedurës Civile. Evidentohet se, Gjykata e Apelit nuk ka pasur parasysh se, ndër kërkesat themelore që duhet të plotësojë vendimi gjyqësor janë ligjshmëria dhe argumentimi i tij; elementë ligjorë këto që i mungojnë vendimit të Gjykatës së Apelit.
53. Mosrespektimi i ligjit procedural në procesin e marrjes, analizës dhe çmuarjes së drejtë dhe të saktë të provave sipas ligjit, ka bërë që gjykata të mos përcaktojë në përputhje me ligjin, provat që janë të domosdoshme e që kanë lidhje me çështjen në gjykim, vërtetësinë e tyre në lidhje me faktin që kërkohet të vërtetohet, rëndësinë dhe fuqinë provuese të tyre. Kolegji vë në dukje se gjykata, në respektim të të drejtave të palëve dhe detyrimeve të tyre në procesin gjyqësor civil, “... ka për detyrë që të zhvillojë një proces të rregullt ligjor, nëpërmjet garantimit të zhvillimit të një hetimi të plotë dhe të gjithanshëm, në përputhje me ligjin” (neni 14 i Kodit të Procedurës Civile) dhe, duke bërë një “cilësim të saktë të fakteve dhe veprimeve që lidhen me mosmarrëveshjen”, ta zgjidhë atë “në përputhje me dispozitat ligjore dhe normat e tjera në fuqi” (neni 16 i Kodit të Procedurës Civile).

54. Gjykata e apelit , nuk ju ka bërë të qartë palëve se është detyrë e secilës prej tyre, që në përputhje me ligjin, të paraqesin provat e nevojshme për të provuar faktet mbi të cilat bazojnë pretendimet për të drejtat që kërkojnë. Në zgjidhjen e drejtë e ligjore të mosmarrëveshjes, ashtu si palët kanë të drejta, ato kanë dhe detyrime “që rrjedhin prej këtij procesi, në format dhe afatet e parashikuara në Kodin e Procedurës Civile” (neni 3 i Kodit të Procedurës Civile). Kësisoj, gjykata e apelit, duke mos evidentuar drejt mangësitë gjatë gjykimit në shkallë të parë, veçanërisht ato që kanë të bëjnë me prapësimin e palës së paditur, e cila ka argumentuar dhe provuar qenien pronare mbi një pjesë të truallit që është sheshi i ndërtimit mbi të cilin po ndërtohej një objekt me leje ndërtimi nga ana e saj dhe gjendjes faktike, ajo ka anashkaluar problemet themelore që kanë të bëjnë me natyrën juridike të mosmarrëveshjes objekt gjykimi.

55. Ndonëse kjo gjykatë i ka pasur të gjitha mundësitë ligjore të ndreqte mangësitë e gjykimit në shkallë të parë, nuk ka sqaruar plotësisht rrethanat ligjore që lidhen me gjykimin e çështjes dhe që kanë të bëjnë me elementë thelbësorë të padisë dhe kundërpadisë. 

56. Gjykatat, e shkallës së parë dhe ajo e apelit, janë gjykata të faktit dhe të ligjit, në ndryshim nga Gjykata e Lartë, e cila është gjykatë ligji. Duke qenë të tilla, në gjykimin në shkallë të parë dhe në apel nuk ka asnjë pengesë, madje është detyrim, që gjykata të lejojë palët të paraqesin kërkimet e prapësimet, provat ku i mbështetin ato dhe të arrijnë në përfundimet përkatëse për zgjidhjen e çështjes, duke çmuar e vlerësuar provat sipas ligjit që është i zbatueshëm për gjykatën. Moszbatimi me korrektësi i rregullave procedurale nga ana e gjykatave gjatë gjykimit, krijon “apriori” hapësirë për ngritjen e dyshimeve apo pretendimeve edhe për moszbatim të drejtë të ligjit material, sikundër është parashtruar edhe në rastin konkret nga pala rekursuese.

57. Kolegji vlerëson se gjykata e apelit nuk ka zbatuar në mënyrë të saktë ligjin material, kur ka ndryshuar vendimin e gjykatës së shkallës së parë, duke pranuar padinë e ngritur nga paditësi-kundërpaditës dhe duke rrëzuar kundërpadinë e palës së paditur-kundërpaditëse. Gjykata e Apelit nuk ka dhënë përgjigje të plotë dhe të shteruese ndaj të gjitha pretendimeve të rekursuesve, pretendime këto që, megjithëse ishin trajtuar më parë, u paraqitën sërish si shkaqe rekursi në Gjykatën e Lartë. Për më tepër, gjykata jo vetëm nuk ka zbatuar ligjin material dhe procedural në mënyrë korrekte, por nuk ka ofruar një arsyetim bindës për vendimmarrjen e saj.
58. Po kështu, Kolegji vlerëson se qëndrimi i Gjykatës së Apelit lidhur me legjitimitetin aktiv të palës paditëse për ngritjen e padisë objekt gjykimi nuk është i drejtë dhe i bazuar. Në këtë lloj gjykimi, sqarimi i titullit të pronësisë ka rëndësi vendimtare. Prova e titullit të pronësisë është themelore në procesin për lirimin dhe dorëzimin e sendit, pasi procedura duhet të nisë me njohjen e titullit të pronësisë dhe më pas me detyrimin e poseduesit të paligjshëm për lirimin dhe dorëzimin e sendit.

59. Në rastin konkret gjykata e apelit nuk ka vlerësuar në mënyrë harmonike e të balancuar parimin e sigurisë juridike lidhur me institutin e gjësë së gjykuar nga njëra anë dhe nga tjetër, të drejtën e palës për akses në drejtësi në respektim të të drejtës kushtetuese të garantuar nga neni 42 i Kushtetutës në bazë të të cilit “prona nuk mund të cenohet pa një proces të rregullt ligjor dhe se kushdo, për mbrojtjen e saj, ka të drejtën e një gjykimi të drejtë dhe publik brenda një afati të arsyeshëm nga një gjykatë e pavarur dhe e paanshme e caktuar me ligj.”. Kjo dispozitë kushtetuese detyron gjykatën të zbatojë ligjin material e procedural në mënyrë të tillë që askush të mos zhvishet nga e drejta e pronësisë pa iu dhënë mundësia për tu dëgjuar në një proces të rregullt ligjor. 

60. Konstatohet se, Gjykata e Apelit, ndër të tjera, ka marrë në konsideratë fuqinë detyruese të konceptit të gjësë së gjykuar të vendimit nr. 21, datë 10.01.2005, të Gjykatës së Rrethit Gjyqësor Durrës, me të cilin është vendosur: “Pranimin e kërkesëpadisë së paditësit Krenar Asllani duke e detyruar palën e paditur shoqëria e ndërtimit “Taçi Konstruksion Milenium” të kalojë në pronësi të paditësit për shkak të detyrimit që i ka prej 96.000 dollarë, tre apartamente në objektin e ndërtuar në lagjen nr. 1 në Durrës në truallin e Miranda Koçi dhe të regjistruar në favor të palës së paditur si më poshtë: 1. Apartamenti nr. 2 shkalla 1, i përbërë nga 1+1 me sipërfaqe  71 m2 i ndodhur në katin e pestë në anën lindore të prapme të objektit; 2. Apartamenti nr. 2 shkalla 2, i përbërë nga 1+1 me sipërfaqe 71 m2 i ndodhur në katin e pestë në anën perëndimore të prapme të objektit; 3. Apartamenti nr. 1 shkalla 2, i përbërë nga 2+1 me sipërfaqe 114 m2 i ndodhur në katin e katërt në anën lindore pjesa ballore e objektit…”. Gjithashtu, është marrë në konsideratë edhe vendimi nr. 41, datë 08.06.2004, i po kësaj gjykate, me të cilin më parë ishte vendosur: “Marrjen e masës për sigurimin e padisë duke bllokuar pranë Zyrës Vendore të Regjistrimit të Pasurive të Paluajtshme Durrës tjetërsimin e apartamenteve në pallatin 6 katesh të ndërtuar nga shoqëria e ndërtimit “Taci Konstruksion-Millenium” SHPK Krujë, në truallin prej 600 m2 të ndodhur në L. 1, Durrës si më poshtë: 1.një apartament 1+1 me sipërfaqe 71 m2 në katin e pestë në anën lindore të prapme të godinës; 2. një apartament 1+1 me sipërfaqe 71 m2, në katin e pestë në anën perëndimore; 3. një apartament 2+1 me sipërfaqe 96 m2 në katin e katërt në anën lindore pjesa ballore; 4. garazh nr. 3”. 

61. Në analizë të këtyre vendimeve, Kolegji çmon se Gjykata e Apelit nuk ka vlerësuar nëse ato përmbushin garancitë procedurale të nevojshme për të sjellë humbjen e së drejtës së pronësisë së pretenduar nga të paditurit kundërpaditës mbi pasurinë objekt gjykimi, në zbatim të nenit 42 të Kushtetutës, si dhe të neneve 18 dhe 451/a të Kodit të Procedurës Civile.
62. Në përputhje me përcaktimet e mësipërme, Gjykata e Apelit nuk ka hetuar në mënyrë të plotë e të gjithanshme çështjen, duke arritur në përfundimin se pala paditëse e kishte fituar të drejtën e pronësisë mbi pasurinë objekt gjykimi përpara lidhjes së kontratave të sipërmarrjes nga pala e paditur kundërpaditëse, si dhe se mbi këto pasuri ishte në fuqi vendimi i ndërmjetëm i gjykatës për sigurimin e padisë.

63. Në rekurs, pala e paditur kundërpaditëse Agron Biçaku dhe Mimoza Biçaku, si dhe pala e paditur kundërpaditëse Ndue Buraku dhe Bardha Buraku, ndër të tjera, pretendojnë se Gjykata e Apelit ka gabuar në interpretimin dhe zbatimin e nenit 168 të Kodit Civil, duke mos pranuar kundërpaditë e tyre dhe, për pasojë, duke mos u njohur atyre të drejtën e pronësisë mbi apartamentet përkatëse, objekt i kundërpadive të paraqitura veçmas nga secila palë. Sipas tyre, në rastin konkret bëhet fjalë për veprime juridike që kanë pasur për qëllim kalimin e së drejtës së pronësisë. 

64. Neni 168 i Kodit Civil, nën titullin “Parashkrimi fitues”, parashikon se: “Personi që ka fituar me mirëbesim një send, në bazë të një veprimi juridik për kalimin e pronësisë dhe që nuk është i ndaluar nga ligji, bëhet pronar i këtij sendi, pas një posedimi të pandërprerë prej pesë vjetësh kur sendi është i luajtshëm dhe prej dhjetë vjetësh kur ai është i paluajtshëm. Kur posedimi nuk është me mirëbesim, afatet e posedimit të pandërprerë dyfishohen. Posedimi konsiderohet i pandërprerë edhe kur fituesi i sendit ia ka dhënë posedimin një personi tjetër. Nuk mund të fitohet me parashkrim fitues një send që është pronë publike e patjetërsueshme.”. Kjo dispozitë përcakton një mënyrë të veçantë fitimi të pronësisë, e njohur në praktikën juridike si “parashkrimi fitues me titull”. Nëpërmjet saj, ligji njeh mundësinë që një person të fitojë pronësinë mbi një send të luajtshëm ose të paluajtshëm, duke u bazuar në posedimin e tij të pandërprerë për një afat të caktuar kohor dhe në ekzistencën e një veprimi juridik ligjor për kalimin e pronësisë. Dispozita rregullon edhe situatat kur posedimi nuk është me mirëbesim, duke dyfishuar afatet, si dhe përcakton kufizimet, përfshirë pamundësinë e fitimit të pronësisë mbi sendet që përbëjnë pronë publike të patjetërsueshme. Kështu, neni 168 vendos një lidhje të qartë midis posedimit, vullnetit juridik për kalimin e pronësisë dhe efektit ligjor të fitimit të së drejtës së pronësisë.

65. Dispozita në fjalë parashikon disa kushte dhe premisa, nga të cilat rrjedh se, pa provimin e ekzistencës së tyre në mënyrë të bashkërenduar dhe të njëkohshme, nuk mund të konsiderohet se pronësia është fituar me parashkrim fitues (Shih vendimin e Kolegjit Civil të Gjykatës së Lartë nr. 397, datë 4.4.2006). Në vështrim të përcaktimit ligjor të cituar më sipër, me qëllim që një person të fitojë pronësinë me anë të parashkrimit fitues me titull, duhet të konstatohen njëkohësisht këto elementë: (i) ekzistenca e një sendi të aftë për t’u tjetërsuar; (ii) ekzistenca e një veprimi juridik që të ketë për qëllim kalimin e të drejtës së pronësisë dhe që të mos jetë i ndaluar nga ligji; (iii) ekzistenca e faktit juridik të posedimit të këtij sendi në mënyrë të pandërprerë; (iv) ekzistenca e mirëbesimit të poseduesit dhe sjellja e tij me sendin sikur të jetë ai pronari; (v) kalimi i afatit prej 10 vjetësh (meqenëse në rastin në gjykim kemi të bëjmë me një send të paluajtshëm) (vendimi i Gjykatës së Lartë, Kolegji Civil, nr. 307, datë 29.06.2010)

66. Pra, në kuptim të Kodit Civil aktual, një nga elementët thelbësorë të institutit të parashkrimit fitues me titull është ekzistenca e një titulli të aftë për të kaluar pronësinë. Një nga kushtet që titulli duhet të plotësojë, me qëllim që të prodhojë efektin e njohjes së pronësisë me parashkrim fitues, është që ai të mos jetë i ndaluar nga ligji. 

67. Në këtë drejtim Gjykata e Lartë me vendimin njësues nr. 393, datë 26.10.2022 ka arritur në këto konkluzione njësuese lidhur me veprimin juridik të ndaluar nga ligji: “1. Me termin “veprim juridik që ka për qëllim kalimin e pronësisë” të përdorur në nenin 168 të Kodit Civil, do të kuptohen vetëm veprimet juridike sipas përkufizimit të dhënë në nenin 79 të Kodit Civil, duke përjashtuar nga zbatimi i kësaj dispozite, çdo titull tjetër të ndryshëm që përmban fitimin e një të drejte pronësie; 2. Nga fusha e zbatimit të nenit 168 të Kodit Civil janë të përjashtuara si rregull shkeljet që sipas këtij Kodi shkaktojnë pavlefshmëri relative të veprimit juridik; 3. Jo çdo shkelje e ligjit që shkakton pavlefshmëri absolute të veprimit juridik, përfshihet në konceptin e veprimit “të ndaluar nga ligji” sipas nenit 168 të Kodit Civil. Në këtë koncept do të përfshihen ato veprime juridike absolutisht të pavlefshme, në kundërshtim me një normë urdhëruese/ndaluese të ligjit e cila mbron një interes publik, në përputhje me kriteret e parashikuara në nenet 92 dhe 677 të Kodit Civil.”.

68. Gjykatat e Apelit në rastin konkret nuk ka zhvilluar një hetim të plotë e të gjithanshëm të çështjes objekt gjykimi, me të drejtë ka disponuar me lënien në fuqi të vendimit të gjykatës së shkallës së pare, e cila ka rrëzuar padinë. Nëpërmjet një procesi të rregullt ligjor dhe interpretimi të drejtë të ligjit në lidhje me barrën e provës, iu është dhënë përgjigje e argumentuar pretendimeve të palëve të palëve ndërgjyqëse, duke respektuar dhe standardin kushtetues të dhënies së një vendimi të arsyetuar, te mbështetur ne ligj, dhe në provat e administruara.

69. Në këtë kuadër, Kolegji vlerëson se Gjykata e Apelit ka gabuar, ka shkelur ligjin, nuk ka respektuar ligjin procedural, duke mos bërë një analizë tërësore dhe objektive të provave (neni 126), si dhe nuk ka respektuar kërkesat e pikës 1 dhe 2 të nenit 310/II të Kodit të Procedurës Civile. Evidentohet qartës se, Gjykata e Apelit nuk ka pasur parasysh se, ndër kërkesat themelore që duhet të plotësojë vendimi gjyqësor janë ligjshmëria dhe argumentimi i tij; elementë ligjorë këto që i mungojnë vendimit të Gjykatës së Apelit.
70. Mosrespektimi i ligjit procedural në procesin e marrjes, analizës dhe çmuarjes së drejtë dhe të saktë të provave sipas ligjit ka bërë që gjykata të mos përcaktojë në përputhje me ligjin provat që janë të domosdoshme e që kanë lidhje me çështjen në gjykim, vërtetësinë e tyre në lidhje me faktin që kërkohet të vërtetohet, rëndësinë dhe fuqinë provuese të tyre. 
71. Gjykata e Apelit ka shkelur ligjin për t’iu dhënë zgjidhje problemeve të mësipërme, në respektim të të drejtave të palëve dhe detyrimeve të tyre që rrjedhin nga procesi gjyqësor civil, “...ka për detyrë që të zhvillojë një proces të rregullt ligjor, nëpërmjet garantimit të zhvillimit të një hetimi të plotë dhe të gjithanshëm, në përputhje me ligjin” (neni 14) dhe, duke bërë një “cilësim të saktë të fakteve dhe veprimeve që lidhen me mosmarrëveshjen”, ta zgjidhë atë “në përputhje me dispozitat ligjore dhe normat e tjera në fuqi” (neni 16).
72. Gjykata nuk ju ka bërë të qartë palëve se është detyrë e secilës prej tyre, që në përputhje me ligjin, të paraqesin provat e nevojshme për të provuar faktet mbi të cilat bazojnë pretendimet për të drejtat që kërkojnë. Në zgjidhjen e drejtë e ligjore të mosmarrëveshjes, ashtu si palët kanë të drejta, ato kanë dhe detyrime “që rrjedhin prej këtij procesi, në format dhe afatet e parashikuara në Kodin e Procedurës Civile” (neni 3).

73. Kolegji vlerëson se Gjykata e Apelit ka gabuar dhe shkelur ligjin, duke i mohuar të drejtën kushtetuese të paditurit për një gjykim të drejtë dhe zhvillimin e gjykimit brenda afateve të arsyeshme në mbështetje me nenet 42 të Kushtetutës së Republikës së Shqipërisë, neneve 6, 13 të Konventë Evropiane për të Drejtat e Njeriu. Si rrjedhojë, Kolegji vlerëson se duhet të vendosë prishjen e vendimit të Gjykatës së Apelit Tiranë dhe kthimin e çështjes për rigjykim pranë Gjykatës së Apelit të Juridiksionit të Përgjithshëm Tiranë, me tjetër trup gjykues.

74. Dërgimi i çështjes për rigjykim pranë Gjykatës së Apelit të Juridiksionit të Përgjithshëm Tiranë, bëhet në përputhje me përcaktimet e vendimit nr. 505, datë 21.11.2022 të Këshillit të Lartë Gjyqësor “Për fillimin e funksionimit të Gjykatës së Apelit të Juridiksionit të Përgjithshëm”, me të cilin, është vendosur se: “Nga data 01.02.2023, Gjykata e Apelit Tiranë emërtohet Gjykata e Apelit të Juridiksionit të Përgjithshëm, e cila, operon si gjykata e vetme në nivel apeli për të gjithë territorin e Republikës së Shqipërisë”.

75. Në rigjykim, Gjykata Apelit të Juridiksionit të Përgjithshëm Tiranë duhet të ri çelë shqyrtimin gjyqësor dhe duhet tu bëjë të qartë palëve se është detyrë e secilës prej tyre, që në përputhje me ligjin të provojnë faktet mbi të cilat bazojnë pretendimet për të drejtat që kërkojnë. Palët ashtu siç kanë të drejta kanë dhe detyrime që rrjedhin prej këtij procesi, në format dhe afatet e parashikuara me ligj. Gjykata duhet të lejojë palët që të paraqesin prova shkresore me anën e të cilave, ato të provojnë pretendimet e tyre bazuar në nenin 12 dhe 19 të Kodit të Procedurës Civile dhe t’i lejojë palët që t’ia nënshtrojnë këto prova hetimit e debatit gjyqësor. 


76. Gjykata e Apelit të Juridiksionit të Përgjithshëm Tiranë duhet të mbajë në vëmendje dhe të zgjidhë çështjen në përputhje me përcaktimet e bëra në nenin 5, 6, 95, 120 të Kodit të Procedurës Civile dhe brenda kufijve ligjore që përcaktohen në nenin 465 të Kodit të Procedurës Civile, si dhe ti japë zgjidhje përfundimtare asaj në përputhje edhe me praktikën gjyqësore të konsoliduar në shqyrtimin e kësaj natyre mosmarrëveshjeje. Kryerja e veprimeve të përmendura më sipër, si dhe e të tjerave që eventualisht mund të lindin gjatë rigjykimit, do të lejojnë gjykatën të arrijë në përfundime të drejta dhe objektive lidhur me zgjidhjen e çështjes. 


77. Për sa më sipër, Gjykata e Lartë, si gjykatë ligji, nuk i hyn analizës së provave, gjë që duhet ta bëjnë gjykatat e niveleve me të ulëta, por ajo vetëm evidenton shkeljet ligjore që kanë lejuar gjykatat e ulëta, qoftë të normave procedurale apo atyre materiale, duke kërkuar respektimin e tyre. Në rrethanat kur gjykata e apelit i ka të gjitha mundësitë ligjore të marrë në shqyrtim dhe të zgjidhë mosmarrëveshjen objekt gjykimi, Kolegji, vlerëson të prishë vendimin e Gjykatës së Apelit Tiranë dhe të dërgojë çështjen për rishqyrtim pranë Gjykatës së Apelit të Juridiksionit të Përgjithshëm Tiranë, me një tjetër trup gjykues.
   PËR KËTO ARSYE,


Kolegji Civil i Gjykatës së Lartë, në bazë të nenit 485, pika 1, shkronja “c” të Kodit të Procedurës Civile, i ndryshuar,

V E N D O S I:

Prishjen e vendimit nr. (10-2017-2854) 1073, datë 22.11.2017 të Gjykatës së Apelit Durrës dhe dërgimin e çështjes për rishqyrtim në Gjykatën e Apelit të Juridiksionit të Përgjithshëm, me tjetër trup gjykues.
Tiranë, më 06.02.2026  

